Jika tiada peletakan jawatan bermakna rancangan Zahid gagal

Rancangan Datuk Seri Ahmad Zahid Hamidi supaya Menteri dan Timbalan Menteri meletak jawatan pada Perhimpunan Agung UMNO 2020 (PAU) sekiranya tidak berlaku ia akan memperlihatkan kegagalan Presiden UMNO itu yang dilihat terdesak untuk menjatuhkan kerajaan Perikatan Nasional (PN).

Hanya seorang dikalangan menteri UMNO selepas ucapan dasar Zahid pagi tadi menyatakan kesediaan melepaskan jawatan, baki yang lain masih mendiamkan diri dan tidak menyahut seruan yang disuarakan Zahid.

Untuk rekod, 14 pemimpin UMNO dilantik sebagai Menteri dan Timbalan Menteri dalam Kabinet Perdana Menteri, Tan Sri Muhyiddin Yassin.

“Dah tentu sebagai pemimpin saya akur dengan apa jua keputusan yang dibuat oleh parti,” kata Menteri Tenaga dan Sumber Asli, Datuk Shamsul Anuar Nasarah apabila ditanya selepas mendengar ucapan dasar pagi tadi.

Zahid dalam ucapannya berkata Barisan Nasional (BN) memutuskan untuk bertanding secara bersendirian dalam pilihan raya umum nanti meskipun tanpa kerjasama dengan PAS.

Perwakilan UMNO dipilih Zahid yang berbahas hari ini juga memberi tekanan sama dengan ucapan berapi-api mengkritik Bersatu yang dipimpin Muhyiddin dan PAS yang menjalinkan kerjasama dalam Muafakat Nasional (MN) juga terpalit dikecam apabila kesetiaan mereka dipertikaikan Zahid.

Lebih jelas kecewa adalah Presiden PAS, Datuk Seri Abdul Hadi Awang yang bergegas meninggalkan PAU pagi tadi tanpa satu patah perkataan mengulas kenyataan Zahid yang dianggap menguris parti Islam tersebut.

Terdahulu, Pengerusi Jemaah Penasihat UMNO, Tengku Razaleigh Hamzah juga menggesa supaya ahli UMNO yang memegang jawatan Menteri, Timbalan Menteri, Pengerusi syarikat berkaitan kerajaan (GLC) digesa meletak jawatan hari ini.

Razaleigh menyifatkan ucapan dasar oleh Zahid itu mencerminkan hasrat dan niat sebenar UMNO yang mahu ahli mereka yang berjawatan untuk segera melepaskan jawatan mereka.

“Dan bererti semua ahli UMNO yang Menteri, Timbalan Menteri yang pegang jawatan Pengerusi GLC mesti tarik diri kalau boleh hari ini,” katanya.

Bagaimanapun, ahli UMNO yang berjawatan belum memberikan sebarang respon terhadap gesaan Zahid dan Razaleigh, sekaligus menimbulkan tanda tanya sama ada mereka rela atau tidak untuk patuh kepada rancangan Presiden UMNO itu.

Sekiranya tiada ahli UMNO yang meletak jawatan, ia bermakna rancangan Zahid untuk menggunakan PAU kali ini bagi menumbangkan kerajaan PN pimpinan Muhyiddin gagal dan secara tidak langsung membuktikan beliau tidak mendapat sokongan dikalangan ahli partinya itu sendiri.


Sekutu Jho Low, Eric Tan diisytihar bankrap gagal bayar cukai

Mahkamah Tinggi Kuala Lumpur hari ini mengisytiharkan Eric Tan Kim Loong yang didakwa sebagai sekutu ahli perniagaan dalam buruan Low Taek Jho atau Jho Low, bankrap selepas gagal melunaskan cukai pendapatan RM68,334,219.01 kepada kerajaan.

Penolong Kanan Pendaftar Chai Guan Hock membuat keputusan itu ke atas Tan dan merekodkan perintah kebankrapan selepas mendengar petisyen pemiutang yang difailkan kerajaan melalui Lembaga Hasil Dalam Negeri (LHDN) terhadap Tan pada 15 Dis 2021, lapor Bernama.

Peguam Hasil Cawangan Guaman Lembah Klang Siti Maisarah Ab Rahim ketika dihubungi mengesahkan perkara itu.

Berdasarkan petisyen pemiutang, kerajaan memohon satu perintah kebankrapan dibuat mengenai harta kepunyaan Tan selaku penghutang kerana beliau berhutang dengan kerajaan sebanyak RM68,334,219.01 yang jumlah tersebut termasuk faedah dan kos dan ia merupakan tuntutan cukai pendapatan yang belum dibayar.

Petisyen itu menyatakan Tan dalam masa enam bulan sebelum tarikh penyerahan petisyen didakwa gagal mematuhi kehendak notis kebankrapan bertarikh 8 Jun 2021 yang telah dilanjutkan tempoh melalui perintah mahkamah bertarikh 30 Ogos 2021.

Notis kebankrapan itu diiklankan di News Straits Times pada 14 Sept 2021 serta ditampal di kediaman Tan pada 10 Sept 2021.

Pada 4 Mei 2021, Mahkamah Tinggi memerintahkan Tan membayar cukai pendapatan RM67,996,891.87 dan faedah pada kadar lima peratus setahun dari tarikh penghakiman sehingga tarikh realisasi dan kos sebanyak RM2,000 kepada kerajaan selepas gagal memasukkan kehadiran dalam saman difailkan kerajaan melalui LHDN.

Kerajaan selaku plaintif memfailkan writ saman dan pernyataan tuntutan melalui LHDN pada 15 Jan 2021 dengan menuntut Tan membayar tunggakan cukai berjumlah RM67,996,891.87 bagi tahun taksiran 2010 hingga 2013.


Zahid ‘berlakon’ tak faham Perlembagaan, peraturan Parlimen

Ketua Penerangan Bersatu Wan Saiful Wan Jan membidas Presiden UMNO Datuk Seri Ahmad Zahid Hamidi berhubung isu desakan supaya kerajaan Perikatan Nasional(PN) membuka sidang Parlimen dalam tempoh 14 hari.

Katanya, Zahid seperti buat-buat tidak faham mengenai Perlembagaan dan peraturan Parlimen sehingga cuba mengertak kerajaan PN dengan memberi kata dua dalam kes berkenaan.

Beliau menolak dakwaan Zahid bahawa kegagalan untuk berbuat demikian adalah satu perbuatan ‘derhaka’ kepada Raja.

“Negara kita mengamalkan sistem Raja Berperlembagaan dan Demokrasi Berparlimen. Yang di-Pertuan Agong bertindak atas nasihat kerajaan.

“Tiada soal derhaka. Ini soal pentadbiran kerajaan yang berasaskan perundangan dan Perlembagaan. Maka apabila tempoh notis memanggil sidang ialah 28 hari, peraturan mana yang dia rujuk untuk mengugut 14 hari?,” katanya dalam satu kenyataan hari ini.

Wan Saiful berkata, Raja-Raja Melayu menitahkan pentingnya kestabilan politik berbanding amalan ‘politiking’ sepertimana yang dibawa oleh Zahid ketika ini.

“Apabila Zahid sengaja menggugat kestabilan politik, siapa yang derhaka? Tetapi saya membezakan antara Zahid dan UMNO,” katanya.

“Ahli UMNO mahu penyatuan politik Melayu, dan menolak usaha membawa DAP menjadi kerajaan, apatah lagi usaha menjadikan Datuk Seri Anwar Ibrahim sebagai Perdana Menteri,” katanya.


Perlis kaji perundangan sebelum tutup premis judi seperti Kedah

Kerajaan Perikatan Nasional Perlis mempertimbangkan untuk menurut jejak Kedah menutup semua premis perjudian dan loteri di negeri itu, namun akan mengkajinya dari aspek perundangan terlebih dahulu.

Menteri Besar Mohd Shukri Ramli, berkata setakat ini, pihaknya belum lagi membincangkan sebarang langkah ke arah tindakan berkenaan.

“Namun, insya-Allah kita akan tengok dari segi perundangan terlebih dahulu termasuk juga tempoh lesen premis perjudian ini sebelum sebarang tindakan susulan dilakukan.

“Apa pun di Perlis ini, kita tak punya banyak premis perjudian pun, kerana saya difahamkan hanya terdapat sekitar tiga premis di Kangar dan Kuala Perlis,” katanya menurut BH.

Dalam perkembangan lain, beliau berkata tiada sebarang premis atau kedai menjual minuman beralkohol dibenarkan beroperasi di Perlis.

“Jika kita lihat, setakat ini tidak ada kedai menjual minuman arak beroperasi di negeri ini kecuali kedai ubat-ubatan tradisional yang didapati ada menjual bahan alkohol untuk perubatan dan yang itu tidak mengapa.

“Kedai serbaneka 24 jam di negeri ini juga turut tidak dibenarkan menjual minuman beralkohol.

“Selain itu, kita memang memantau operasi kedai makanan yang menjual alkohol kepada orang ramai secara terbuka kerana kita tidak mahu perbuatan mereka yang meminum arak ini mengganggu ketenteraman dan keselamatan orang lain lebih-lebih lagi apabila mereka memandu di jalan raya,” katanya.

Mulai semalam, semua operasi premis perjudian dan loteri di Kedah ditamatkan sepenuhnya selepas keputusan kerajaan negeri tidak lagi memperbaharui lesen perjudian.

Menteri Besar Kedah, Datuk Seri Muhammad Sanusi Md Nor mengarahkan pihak berkuasa tempatan (PBT) memantau dan memastikan semua premis berkaitan mematuhi arahan yang diputuskan pada November 2021 itu.

Muhammad Sanusi dalam Sidang Dewan Undangan Negeri (DUN) Kedah pada 14 November 2021, mengumumkan Kedah tidak lagi memberi kelulusan lesen premis perjudian, selain mengehadkan aktiviti penjualan arak di negeri itu.

Katanya, keputusan itu dibuat bagi mengelak mudarat lebih besar kepada penduduk, selain bagi mencapai sasaran sifar judi.

Bagaimanapun, tindakan itu mencetuskan kontroversi apabila masyarakat bukan Islam mendakwa ia melanggar hak mereka sebagai rakyat Malaysia.


MIC kecewa dengan Zahid, Vigneswaran dakwa dianaktirikan

Tan Sri SA Vigneswaran secara terbuka meluahkan kekecewaan terhadap Pengerusi Barisan Nasional (BN), Datuk Seri Ahmad Zahid Hamidi.

Presiden MIC itu berkata partinya menyifatkan mereka dianaktirikan Zahid yang juga Presiden UMNO dan perkara itu disampaikan secara terbuka semasa pertemuan dengan Perdana Menteri, Datuk Seri Anwar Ibrahim hari ini.

“Saya tidak dapat baca ucapan teks hari ini secara umum lebih-lebih lagi dengan kehadiran media hari ini. Saya seperti tidak dapat bercakap kerana Datuk Seri Ahmad Zahid Hamidi ada di sini hari ini, kita juga hanya dapat tahu beliau akan hadir pada saat akhir.

“Bagaimanapun ingin saya cakap di hadapan semua tentang rasa kurang senang kami terhadap tindak tanduk khasnya dalam BN itu sendiri. Kami telah dianaktirikan dalam soal pembahagian kerusi dalam Kerajaan Perpaduan,” katanya pada majlis perjumpaan antara MIC bersama Perdana Menteri hari ini.

Menurut Vigneswaran, MIC telah memberi sokongan tidak berbelah bahagi untuk Kerajaan Perpaduan namun tidak tanduk yang kurang menyenangkan menyebabkan akar umbi parti berasa kecewa.

Malah katanya, terdapat ahli parti yang menyangka beliau ‘mendapat sesuatu’ dan ini menyebabkan beliau mengambil pendekatan untuk bercakap secata terbuka.

“Selama ini juga apabila masyarakat melemparkan tohmahan, kita terus setia bersama BN dan UMNO sehinggalah komuniti ini bertindak menjauhkan diri dari kami, semua isu kami dipersalahkan. Kami terima dan terus berjuang bersama komponen sehingga saat ini, jadi mengapa anak tirikan komponen MIC dan MCA?

“Saya hargai semua komitmen dan bantuan yang Datuk Seri Anwar lakukan untuk MIC. Saya dan MIC cukup berterima kasih dengan dana RM25 juta yang diberikan oleh beliau, juga ikrar beliau untuk memastikan segala isu-isu menghantui komuniti India akan cuba diselesaikan olehnya dalam tempoh setahun ini. Kami maklum dan berterima kasih,” ujarnya.

Vigneswaran berkata, MIC tidak sepatutnya mengahdapi situasi seperti itu lagi dan ia perlu ditangani secara terhormat.

“Kalau tidak beri jawatan juga tidak apa, tapi berilah penghormatan yang sewajarnya kepada kita,” katanya.

Sementara itu, Vigneswaran berikrar MIC akan bertungkus lumus membantu calon-calon Pakatan Harapan (PH).


Syed Saddiq kata pegawai SPRM akui jadi alat dakwa musuh politik

Syed Saddiq Syed Abdul Rahman hari ini (22 Februari 2023) mendakwa pendakwaan terhadapnya bermotifkan politik dan rakan-rakannya ditakut-takutkan dan dipaksa untuk memberi keterangan mengikut kehendak Suruhanjaya Pencegahan Rasuah Malaysia (SPRM).

Ahli Parlimen Muar itu berkata beliau telah menulis surat kepada bekas Ketua SPRM Tan Sri Abu Kassim Mohamed yang merupakan Ketua Pengarah Pusat Tadbir Urus, Integriti dan Pencegahan Rasuah Negara (GIACC) pada masa itu tetapi sehingga hari ini tiada apa-apa yang berlaku.

Syed Saddiq berkata beliau juga bercakap dengan pegawai SPRM yang dikenali sebagai Ihsan yang mengakui agensi itu digunakan sebagai alat oleh kerajaan yang memerintah untuk mendakwa musuh mereka.

“Saya mengesahkan bahawa pada 5 Jun 2020 saya menulis kepada Tan Sri Abu Kassim. Cara kekerasan dan ancaman yang SPRM lakukan terhadap rakan-rakan saya dimaklumkan kepadanya.

“Saya juga membuat laporan polis mengenai perkara ini. Saya diberitahu pihak berkuasa akan menyiasat perkara itu tetapi sehingga hari ini tiada maklumat terkini mengenai perkara ini,” katanya pada hari pertama membela diri terhadap kes pecah amanah jenayah dan penyelewengan dana.

“Rakan-rakan saya telah disiasat SPRM dan diugut pegawai untuk memberikan kenyataan mengikut kehendak SPRM. Mereka berhenti sebaik sahaja Siti Nurul Hidayah (Setiausaha Kehormat Youth Power Club) mengadakan sidang media dan mendedahkan tindakan mereka,” tambahnya menurut MalayMail.

Siti Nurul Hidayah mendakwa pegawai SPRM, semasa sesi merekodkan kenyataannya pada 4 Jun 2020, menggunakan taktik ugutan. Dia mendakwa diugut, didera secara lisan, telefon bimbitnya diambil daripadanya dan peranti itu dilemparkan kepadanya.

Dia seterusnya mendakwa pegawai menendang kerusi yang didudukinya, menutup lampu semasa temu duga dan mengugut untuk menamparnya.

“Tambahan pula, sepanjang siasatan SPRM saya sering ditemu bual oleh pegawai bernama Ihsan. Dia mengakui agensi itu digunakan sebagai alat untuk kerajaan yang memerintah untuk mendakwa pihak lawan mereka dan dalam rakaman audio anda akan mendengar dia berkata begitu,” kata Syed Saddiq merujuk kepada rakaman perbualan antara beliau dan Ihsan di rumahnya di mana pegawai itu boleh kedengaran mengeluarkan kata-kata itu.

“Transkrip akan menunjukkan Ihsan mengatakan pendakwaan saya bermotifkan politik dan beberapa keterangan disembunyikan oleh pendakwa raya seperti yang anda boleh ketahui daripada mendengar audio perbualan.

“Oleh itu saya mengaku bahawa saya tidak bersalah atas semua pertuduhan ini,” tambahnya lagi.

Dalam perbicaraan ini Syed Saddiq dikenakan dua pertuduhan – bersubahat dalam pecah amanah jenayah (CBT), penyelewengan aset dan pengubahan wang haram.

Berdasarkan pertuduhan pertama, dia didakwa bersubahat dengan Rafiq Hakim Razali iaitu Penolong Bendahari Armada Bersatu yang diamanahkan dana Armada berjumlah RM1 juta, telah melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di sini pada 6 Mac 2020.

Dia didakwa melakukan kesalahan itu mengikut Seksyen 406 Kanun Keseksaan yang membawa hukuman maksimum penjara 10 tahun dengan sebatan serta boleh dikenakan denda, jika sabit kesalahan.

Bagi pertuduhan kedua, dia didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang tersebut.

Syed Saddiq didakwa melakukan perbuatan itu di Malayan Banking Berhad, Jalan Pandan 3/6A, Taman Pandan Jaya di sini antara 8 hingga 21 April 2018.

Pertuduhan dibuat mengikut Seksyen 403 Kanun Keseksaan yang membawa hukuman penjara minimum enam bulan dan maksimum lima tahun dengan sebatan dan boleh dikenakan denda, jika sabit kesalahan.

Beliau juga berdepan dua pertuduhan melibatkan diri dalam aktiviti pengubahan wang haram iaitu memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram.

Syed Saddiq dituduh melakukan perbuatan itu di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Dia didakwa melakukan kesalahan itu mengikut Seksyen 4(1)(b) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 dan boleh dihukum di bawah Seksyen 4(1) akta sama, yang membawa hukuman maksimum penjara 15 tahun dan denda lima kali ganda jumlah atau hasil aktiviti haram, jika sabit kesalahan.

Pihak pendakwaan terdiri daripada Timbalan Pendakwa Raya, Datuk Wan Shaharuddin Wan Ladin, Mohd ‘Afif Ali, Muhammad Asraf Mohamed Tahir, Noor Syafina Mohd Radzuan dan Mohd Shahrom Idris.

Manakala Syed Saddiq dibela oleh pasukan peguam bela yang terdiri daripada Gobind Singh Deo; Datuk S Ambiga; Haijan Omar dan Lim Wei Jeit.

Perbicaraan bersambung.


BN sedia pertimbang kemasukan parti baharu Zuraida: Zahid

Barisan Nasional (BN) sedia menimbang permohonan parti baharu yang bakal diterajui Ahli Parlimen Ampang Datuk Zuraida Kamaruddin selepas bertindak melompat parti menyertai Parti Bangsa Malaysia (PBM).

Bagaimanapun, Pengerusinya, Datuk Seri Ahmad Zahid Hamidi berkata setakat ini masih belum menerima permohonan rasmi daripada PBM yang dikatakan berminat untuk menyertai gabungan politik itu.

Jelas Zahid yang juga Presiden UMNO, berkata gabungan politik itu sedia menerima mana-mana parti yang yakin dengan prinsipnya sama ada PBM atau pihak lain.

“Di dalam Perlembagaan BN, terdapat tiga kategori parti atau individu iaitu parti teras, parti gabungan atau Friends of BN dan ketiga adalah ahli. Maka ketiga-tiga ini memperlihatkan keterbukaan BN untuk menerima mereka yang yakin dengan prinsip BN.

“Setelah melontarkan perkara ini dalam Konvensyen BN pada 1 Jun lepas, ini memberikan gambaran kesediaan kita untuk menerima bukan hanya PBM tetapi parti lain sebesar dan sekecil mana pun dalam kategori parti atau individu BN,” katanya kepada pemberita selepas merasmikan Wacana Aspirasi UMNO (WAU) 2.0 bertema ‘Cabaran dan Masa Hadapan Orang Muda’ hari ini.

Zahid juga berkata jika permohonan rasmi PBM diterima, beliau tidak akan membuat keputusan seorang diri sebaliknya akan membincangkan perkara itu bersama dengan pimpinan tertinggi BN.

Pada 26 Mei lalu Zuraida mengumumkan meletak jawatan sebagai Menteri Perusahaan Perladangan dan Komoditi serta keluar Bersatu untuk sertai PBM.

Zuraida menjelaskan langkahnya menyertai PBM kerana tertarik dengan perjuangan parti baharu berkenaan.


Guan Eng diingat buka Parlimen bukan macam melawat sekolah

Blok pembangkang dibidas kerana masih bermain sentimen politik hasutan berhubung isu pembukaan Parlimen, tatkala kerajaan bertungkus-lumus menjayakan Pelan Pemulihan Negara (PPN) dan memerangi pandemik Covid-19 demi rakyat.

Ketua Penerangan Armada Bersatu Nasional Mohd Ashraf Mustaqim Badrul Munir berkata, situasi sebenarnya langsung tidak timbul perihal kerajaan tidak menjunjung titah Yang di-Pertuan Agong, malah tindakan kerajaan selari dengan titah baginda.

“Malah secara terangan Perdana Menteri Tan Sri Muhyiddin Yassin terlebih dahulu sebelum Majlis Raja-Raja dan Agong menitahkan cadangan untuk Parlimen bersidang, pada pembentangan PPN, Muhyiddin sendiri telah memperjelaskan komitmen kerajaan untuk mengadakan sidang Parlimen bermula sekitar September atau Oktober.

“Jangkaan pembukaan Parlimen yang dicadangkan Perdana Menteri juga bertepatan dengan proses perundangan serta Berpelembagaan mengikut ketetapan Peraturan Mesyuarat,” katanya dalam satu kenyataan hari ini.

Beliau mengulas kenyataan yang dilihat berniat jahat Setiausaha Agung DAP, Lim Guan Eng di laman Facebooknya bertujuan mengelirukan orang ramai berhubung Jawatankuasa Pembukaan Parlimen.

Selain Guan Eng, kenyataan beberapa pemimpin pembangkang dan pemimpin UMNO yang bersekutu dengan mereka, juga menggambarkan seolah-olah Perdana Menteri menolak titah Yang di-Pertuan Agong untuk mengadakan sidang Dewan Rakyat.

Mengulas lanjut, Mohd Ashraf menegaskan bahawa umum perlu tahu, menjelang pembukaan Parlimen ia perlu mengikut proses undang-undang dan Perlembagaan, seperti notis 28 hari, penghantaran soalan dan penyediaan jawapan, supaya perbincangan menjadi lebih rapi.

“Utamanya atas titah Di Raja yang mahu Pelan Pemulihan Negara dilaksankan dengan jaya. Bukan main buka saja parlimen, ini bukan lawatan sekolah! Apatah lagi Mesyuarat Jawatakuasa Kemajuan Kampung dan Keselamatan (JKKK),” katanya.

Beliau berkata kebiasaannya setiap kali sidang Dewan Rakyat diadakan bukan sekadar Ahli Parlimen yang hadir, malah pegawai kepada menteri, pegawai Ahli Parlimen, petugas media serta kakitangan Parlimen, juga turut sama.

“Selain petugas kesihatan yang sedang bertungkus lumus diperlukan untuk pengurusan pemberian vaksin, disebabkan terpaksa memberikan fokus kepada Ahli-Ahli Parlimen yang mahu meneruskan birokrasi, maka sejumlah besar juga petugas kesihatan perlu ditempatkan untuk pantau perjalanan Parlimen,” katanya.

Beliau mengingatkan selain barisan hadapan, bukan semua petugas Dewan Rakyat, pegawai menteri malah pengawai Ahli Parlimen telah mendapatkan vaksin.

“Oleh itu sebuah jawatankuasa ditubuhkan bagi meninjau pengurusan hal pembukaan Parlimen. Ini penting dalam menentukan bentuk persidangan sama ada bersemuka atau secara hibrid dan mengikut Perlembagaan,

Terdahulu, Perdana Menteri berkata sebuah jawatankuasa khas yang turut diwakili blok pembangkang dibentuk bagi meneliti pelbagai aspek penting sebelum sidang Dewan Rakyat boleh diadakan dalam suasana pandemik Covid-19 masih berleluasa.

Perdana Menteri berkata, jawatankuasa itu akan mengambil kira sama ada sidang Dewan Rakyat boleh dibuat secara fizikal atau secara hibrid.


Vaksin kanak-kanak, hampir 170,000 sudah terima suntikan

Sebanyak 169,710 atau 4.8 peratus populasi kanak-kanak berusia lima hingga 11 tahun di negara ini telah menerima dos pertama vaksin Covid-19 melalui Program Imunisasi Covid-19 Kebangsaan Kanak-Kanak (PICKids) setakat semalam.

PICKids dilancarkan 3 Feb lepas dengan kerajaan menetapkan sela masa selama lapan minggu antara dos pertama dan kedua, menurut laporan Bernama.

Sementara itu, berdasarkan data menerusi laman web CovidNOW, sejumlah 13,258,893 atau 56.4 peratus populasi dewasa dalam negara telah menerima dos penggalak, setakat semalam.

Sejumlah 22,936,644 individu atau 97.5 peratus daripada populasi itu telah melengkapkan vaksinasi mereka manakala 98.7 peratus atau 23,212,859 telah menerima sekurang-kurangnya satu dos vaksin.

Bagi remaja berusia 12 hingga 17 tahun pula, sebanyak 2,795,507 individu atau 89.8 peratus daripada populasi itu telah melengkapkan vaksinasi mereka, manakala 2,874,510 atau 92.3 peratus menerima sekurang-kurangnya satu dos vaksin.

Vaksinasi harian semalam menyaksikan 118,875 dos vaksin diberikan meliputi 35,441 dos pertama, 649 dos kedua dan 82,785 dos penggalak, menjadikan jumlah kumulatif dos vaksin yang diberikan di bawah PICK sebanyak 65,042,686 dos.

Sementara itu, menurut portal GitHub Kementerian Kesihatan, sebanyak 11 kes kematian akibat Covid-19 direkodkan semalam dengan Sabah mencatatkan kes tertinggi iaitu lima kes, diikuti Johor dengan empat kes, manakala satu kes masing-masing direkodkan di Kelantan dan Pahang.


Saman RM1.9j: Najib gagal batal pelantikan 2 peguam wakili Tommy

Mahkamah Tinggi Kuala Lumpur hari ini telah menolak permohonan Datuk Seri Najib Razak untuk membatalkan pelantikan dua peguam daripada Tetuan Tommy Thomas untuk mewakili bekas Peguam Negara Tan Sri Tommy Thomas dalam saman RM1.9 juta yang difailkannya.

Hakim Datuk Ahmad Bache dalam penghakimannya berkata adalah biasa terutamanya dalam common law dan menjadi amalan, pihak litigan mempunyai hak untuk memilih peguamnya sendiri, menurut Bernama.

Beliau berkata Peguam Negara (AG) sekarang, Tan Sri Idrus Harun telah memberi keizinan atau fiat kepada dua peguam, Alan Adrian Gomez dan Mervyn Lai Wei Shiung pada 29 Julai lepas untuk mewakili Thomas walaupun Thomas telah disaman atas kapasitinya sebagai pegawai kerajaan pada masa itu, yang biasanya akan diwakili oleh peguam kanan persekutuan daripada Jabatan Peguam Negara (AGC).

“AG sekarang mesti mempertimbangkan semua keperluan yang diharapkan daripada kedua-dua peguam yang mewakili Thomas, sebelum memberikan keizinan atau fiat, termasuk keupayaan mereka untuk bertindak secara profesional dan demi kepentingan keadilan,” katanya semasa prosiding dalam talian hari ini.

Dalam permohonan membantah pelantikan kedua-dua peguam itu, Najib mempersoalkan sama ada mereka akan dapat mengekalkan kebebasan profesional mereka dan bertindak secara objektif dalam saman yang difailkan pada 22 Oktober tahun lepas bagi pengisytiharan bahawa Thomas telah melakukan misfeasans dalam jawatan awam berhubung tuduhan jenayah yang dikenakan terhadapnya.

Ahli Parlimen Pekan itu yang menamakan Thomas dan kerajaan, masing-masing sebagai defendan pertama dan kedua mendakwa pertuduhan terhadapnya adalah sebahagian daripada perbuatan yang dirancang lebih awal oleh Thomas dan selaras dengan rancangan kerajaan Pakatan Harapan ketika itu.

Thomas yang meletak jawatan sebagai Peguam Negara pada 28 Februari 2020, merupakan pengasas dan konsultan atau rakan kongsi firma guaman itu manakala rakan kongsinya juga memiliki kepentingan kewangan dalam firma itu.

Sementara itu, mengenai hujah bahawa terdapat kepentingan peribadi dan kewangan yang terlibat antara peguam dan firma itu, hakim memutuskan bahawa mereka tidak mempunyai hubungan dalam pertikaian antara Najib dan Thomas.

“Ia tidak dibuktikan mengenai kepentingan peribadi dan kewangan dalam afidavit sokongan Najib.

“Daripada afidavit jawapan defendan, ia mengesahkan bahawa kedua-dua peguam mahupun rakan kongsi atau sekutu firma yang lain tidak terlibat dalam pendakwaan plaintif, justeru, tidak mungkin mereka akan menjadi saksi,” kata hakim.

Hakim itu berkata walaupun Thomas merupakan pengasas firma itu, beliau bukan lagi rakan kongsi malah hanya seorang perunding yang tidak menikmati sebarang keuntungan kerana tidak mempunyai sebarang saham dalam firma itu.

“Beliau (Thomas) tidak mempunyai sijil amalan pun setelah dibatalkan berikutan pelantikannya sebagai Peguam Negara. Oleh itu, tiada kepentingan kewangan antara firma dan Thomas.

“Mahkamah mendapati tiada bantahan serupa yang dibangkitkan oleh Najib dalam satu lagi saman yang difailkan olehnya (Najib) terhadap Thomas di Mahkamah Tinggi Shah Alam, adalah jelas Najib mengambil pendirian yang tidak konsisten dan kini dihalang daripada membuat permohonan ini pada peringkat ini,” katanya.

Beliau seterusnya berkata tidak akan ada prejudis terhadap Najib kerana kelakuan kedua-dua peguam itu akan diawasi oleh mahkamah, oleh itu mahkamah tidak seharusnya bersetuju dengan permohonan untuk membatalkan pelantikan kedua-dua mereka.

Beliau berkata tiada bukti yang meyakinkan untuk menunjukkan bahawa kedua-dua peguam itu tidak akan dapat mengekalkan kebebasan profesional dan bertindak secara objektif dan demi kepentingan keadilan.

“Permohonan untuk menggugurkan dua peguam daripada Tetuan Tommy Thomas untuk mewakili Thomas ditolak dengan kos RM3,000,” kata hakim dan menetapkan 9 September untuk mendengar permohonan defendan untuk membatalkan saman Najib.


PN dijangka umum calon Kelantan 3 November

Perikatan Nasional (PN) dijangka mengumum dan memperkenalkan calon Pilihan Raya Umum Ke-15 (PRU-15) bagi kerusi Parlimen di Kelantan dua hari sebelum hari penamaan calon.

Pengarah Pilihan Raya PN Kelantan Zulkifli Mamat berkata serentak itu pelancaran jentera pilihan raya juga dijangka dibuat pada tarikh berkenaan.

Sebelum ini, Suruhanjaya Pilihan Raya (SPR) menetapkan 5 November depan sebagai hari penamaan calon, tarikh mengundi awal ialah pada 15 November, dan hari pengundian (19 November).

“Kebiasaannya kita akan memperkenalkan calon dan pelancaran jentera dua hari sebelum hari penamaan calon. Insya-Allah tahun ini juga sama.

“Semua calon PN Kelantan serta dua negeri lagi akan guna logo PAS sebagaimana yang dimuktamadkan sebelum ini,” katanya pada sidang media di Kota Bharu, hari ini.

Menjawal soalan, beliau bagaimanapun enggan mendedahkan sama ada terdapat pemimpin yang kini bergelar Ahli Dewan Undangan Negeri (ADUN), akan dicalonkan di peringkat Parlimen.

“Kita (PN) tak boleh nak keluarkan lagi calon… kemungkinan itu semua ada… dalam politik sebenarnya semua kemungkinan ada,” katanya.

Zulkifli berkata bagi berdepan PRU-15 ini hanya satu bilik gerakan yang akan beroperasi iaitu PN, bukan Bersatu atau PAS.

Katanya, lebih 27,000 petugas jentera pilihan raya akan dikerah turun padang mendekati pengundi dalam usaha merebut semua 14 kerusi Parlimen di negeri ini.

“Untuk Kelantan, kita mempunyai 544 bilik gerakan unit daerah mengundi,” katanya.

Pada masa sama, Zulkifli berkata, sebaik hari penamaan calon, PN akan mengadakan sidang media harian di bilik gerakan.

“Kali ini PN mengambil pendekatan mesra pemberita dan mesra berita. Disebabkan itu, kita akan mengadakan sidang media setiap hari, pada jam 11 pagi bagi memudahkan pihak media,” katanya memaklumkan Kelantan mempunyai lebih 1.4 juta pengundi.


Pembangkang tetap mahu bahas isu Sulu walaupun sudah diberi taklimat

Taklimat tertutup yang diberikan pihak kerajaan semalam kepada semua Ahli Parlimen (MP) berhubung status isu tuntutan kumpulan Sulu tidak dapat memuaskan hati pembangkang.

Sebaliknya, MP blok pembangkang mendesak supaya kerajaan tetap membahaskan isu tuntutan kumpulan Sulu di Dewan Rakyat walaupun sudah diberikan taklimat semalam di sebuah hotel.

Presiden Parti Warisan (Warisan) Datuk Seri Mohd Shafie Apdal, ketika ditemui bagaimanapun memaklumkan beliau serta beberapa Ahli Parlimen lain masih mahukan isu mengenai tuntutan Kumpulan Sulu itu dibahaskan di Dewan Rakyat.

“Taklimat tadi, kita bukan hanya berbincang dan menyuarakan tentang perlunya perbahasan diadakan berkenaan apa yang perlu disuarakan itu. (Perkara itu) bukan rahsia pun.

“Pendirian kita cukup tegas, bukan dalam konteks kita katakan bahawa perkara ini tentang pergolakan negara, tetapi di samping itu ia membabitkan keselamatan negara.

“Jadi kita mahukan perbahasan,” katanya dipetik laporan media semalam.

Terdahulu, petugas media diarahkan tidak membuat liputan mengenai taklimat tertutup untuk Ahli Parlimen di hotel terbabit dengan alasan terikat Akta Rahsia Rasmi (OSA).

Isi kandungan taklimat itu termaktub mengikut OSA, malah senarai MP yang menghadiri juga tidak akan dimaklumkan kepada media.

Bagaimanapun, media yang menunggu di hotel terbabit mengenal pasti beberapa menteri yang antaranya Menteri Luar, Datuk Seri Saifuddin Abdullah; Menteri di Jabatan Perdana Menteri (Ekonomi), Datuk Seri Mustapa Mohamed dan bekas Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan.

Terdahulu semalam di Dewan Rakyat, Speaker Tan Sri Azhar Azizan Harun menegaskan bahawa tiada keperluan untuk membahaskan tindakan undang-undang yang difailkan Kumpulan Sulu di Mahkamah Timbang Tara Paris di Perancis secara terbuka di Parlimen negara ini, kerana ia akan menjurus kepada subjudis.


Bajet 2022, lantikan Timbalan Speaker tumpuan sidang Dewan Rakyat

Tumpuan sidang Dewan Rakyat bagi Mesyuarat Kedua Penggal Keempat Parlimen Ke-14 bermula esok pastinya memfokuskan kepada dua isu utama iaitu Bajet 2022 dan pelantikan Timbalan Speaker yang baharu.

Bajet 2022 merupakan yang pertama kali dibawah pentadbiran Perdana Menteri Datuk Seri Ismail Sabri Yaakob sejak mengangkat sumpah pada 21 Ogos lalu yang kini terpaksa bergantung kepada sokongan blok pembangkang, Pakatan Harapan (PH) yang bersetuju menandatangani Memorandum Persefahaman (MoU) dengan kerajaan.

Fokus Bajet 2022 akan memberi tumpuan kepada langkah-langkah pemulihan ekonomi yang akan dirancang kerajaan disamping tidak mengabaikan aspek kebajikan rakyat yang terjejas selepas berdepan krisis kesihatan Covid-19 hampir dua tahun kini.

Menteri Kewangan, Tengku Datuk Seri Zafrul Tengku Abdul Aziz, berkata Bajet 2022 berfokuskan kepada 3M iaitu memulih kehidupan (recovery); membina semula daya tahan (resilience) dan memangkin pembaharuan (reform).

Beliau berkata, seperti pembentangan bajet yang lalu, kerajaan akan terus komited membantu rakyat yang masih terjejas serta menyokong kelangsungan perniagaan dalam Bajet 2022 kali ini.

“Berpegang kepada konsep pendekatan senegara, Kementerian Kewangan (MOF) telah melaksanakan program Jelajah #Bajet2022, bagi membolehkan kami turun padang bertemu dengan pelbagai pihak berkepentingan.

“Ini adalah untuk memastikan Bajet 2022 adalah bajet yang inklusif, menyeluruh, telus dan berimpak tinggi,” katanya.

Selain itu turut diadakan adalah 76 sesi libat urus secara langsung bersama semua Menteri dan kementerian termasuk pihak parti pembangkang.

Berbeza ketika pentadbiran terdahulu, Ismail Sabri perlu menunaikan janjinya yang dimerterai dalam MoU bersama pembangkang sebelum ini sekiranya tidak mahu ia tidak mendapat sokongan semasa pengundian nanti.

Untuk rekod, Bajet 2022 selepas dibentangkan perlu melalui proses pengundian di setiap peringkat kementerian sebelum ia diluluskan, sekiranya tidak mendapat sokongan berkemungkinan perbelanjaan kerajaan tidak dapat digunakan.

Bajet 2022 akan dibentang Zafrul pada Jumaat ini.

Pembangkang sudah mula meluahkan rasa tidak puas hati terhadap kerajaan Ismail Sabri berhubung beberapa isu, antaranya melibatkan pertuduhan terhadap mereka yang dikatakan kluster mahkamah dalam UMNO dan terbaharu krisis politik di Melaka yang menyaksikan Pilihan Raya Negeri terpaksa diadakan.

Selain itu, Dewan Rakyat juga perlu memilih Timbalan Speaker bagi menggantikan Ahli Parlimen (MP) Penggerang, Datuk Seri Azalina Othman Said selepas pemilihan tersebut ditangguhkan pada sidang yang berlangsung dari 13 September hingga 12 Oktober sebelum ini.

Ismail Sabri yang pada mula mencalonkan Setiausaha Agung UMNO, Datuk Seri Ahmad Maslan terpaksa membatalkan rancangan tersebut selepas gagal mendapat sokongan rakan parti dalam kerajaan sendiri.

Penolakan tersebut susulan MP Pontian itu yang berdepan pertuduhan di mahkamah.

Ahmad kemudian menarik diri dan UMNO menamakan calon baharu iaitu MP Cameron Highlands Ramli Mohd Nor yang akan bersaing dengan calon Pakatan Harapan iaitu MP Teluk Intan dari DAP, Nga Kor Ming.

Jika calon dikemukakan UMNO kali ini juga ditolak, ia secara tidak langsung akan memberi tamparan hebat kepada Ismail Sabri yang juga berdepan dengan tekanan selepas belum ada sebarang usul percaya dijalankan walaupun berjanji pada awalnya.

Persidangan kali ini ini akan berlangsung dari 25 Oktober hingga 26 Disember.


Sekolah beroperasi ikut panduan, SOP yang ditetapkan

Pengoperasian sekolah menerusi pembelajaran dan pengajaran (PdP) secara bersemuka ketika ini dapat dilaksanakan dengan baik dan teratur, mengikut garis panduan dan prosedur operasi standard (SOP) yang ditetapkan.

Menteri Kanan Pendidikan Datuk Dr Radzi Jidin berkata secara keseluruhan, hampir 300,000 murid telah hadir bagi PdP bersemuka pada minggu pertama pembukaan sekolah di negeri Fasa Dua, Tiga dan Empat Pelan Pemulihan Negara (PPN) mulai 3 Oktober lepas.

Bagaimanapun, katanya bagi negeri Johor dan Kedah, sesi persekolahan secara bersemuka hanya bermula pada 10 Oktober, mengikut ketetapan bagi negeri yang terlibat dengan peralihan fasa PPN.

“Terima kasih kepada semua pihak, khususnya ibu bapa yang sentiasa memberi sokongan dan kerjasama, serta guru yang telah bertungkus lumus membuat persiapan.

“Semoga usaha untuk merapatkan kembali anak-anak dengan sistem persekolahan secara bersemuka ini dipermudah dan sesi dapat terus berlangsung dengan teratur dan selamat,” katanya lapor Bernama.

Kenyataan itu dibuat selepas Radzi menghadiri Mesyuarat Menteri Kuartet Covid-19 yang dipengerusikan oleh Menteri Kanan Pertahanan Datuk Seri Hishammuddin Tun Hussein bagi memaklumkan status pembukaan sekolah secara bersemuka.


Bersatulah wahai pemimpin-pemimpin bangsa dan batalkan undi percaya

SPB YDP Agong dan beberapa DYMM Raja-Raja-Melayu membuat tiga amanat utama kepada pemimpin-pemimpin Bangsa melalui Titah Ucapan Maal Hijrah 1443 – HENTIKAN SENGKETA, JANGAN REBUT KUASA dan BERSATULAH.

2. Pertubuhan Gerakan QIAM menyokong penuh titah ini dan berpendapat tidak ada saranan atau tuntutan yang lebih jelas dan besar dari tiga perkara ini semasa negara dan dunia berperang dengan PandemiK COVID-19. Lebih sejuta rakyat yang telah dijangkiti COVID-19 dan lebih 11,000 yang meninggal dunia.

3. Malangnya puak-puak Pembangkang yang kami kira hilang sifat kemanusiaan mereka, asyik menyerang Perdana Menteri dan Kerajaan serta menuntut supaya berundur. Mereka tidak habis-habis menuntut supaya Sidang Parlimen diadakan segera dengan harapan dapat mereka usulkan undi tidak percaya agar Kerajaan ini tumbang dan mereka dapat ambil alih kuasa. Apabila Parlimen bersidang 26hb Julai lalu, mereka melalak melaung, bukannya mengemukakan cadangan yang bernas bagi mengatasi COVID-19. Apabila Parlimen ditangguhkan kerana COVID-19 pun mereka tidak percaya. Hari ini Kerajaan mengesahkan seorang Pegawai Parlimen pada sesi berkenaan telah meninggal di samping ramai lagi yang dijangkiti COVID-19. Apakah masih tidak percaya? Agaknya jika pemimpin pemimpin Pembangkang yang meninggal, baru mereka percaya.

4. Tidak cukup dengan itu, puak Pembangkang mengadakan demonstrasi jalanan. Apakah tujuan mereka agar media luar negara melaporkan Malaysia dalam keadaan huru-hara? Pelabur asing menjadi takut untuk melabur di sini. Bagaimana dapat dipulihkan ekonomi
negara jika inilah perbuatan mereka? Perbuatan khianat ini tidak harus dimaafkan. Apakah laungan perpaduan selama ini hanya untuk rakyat jelata sahaja?

5. Lebih dahsyat lagi ialah bila Presiden UMNO umumkan pada 3 Ogos 2021 bahawa UMNO tarik sokongan dari Kerajaan PN. Se kumpulan Ahli-Ahli Parlimen UMNO juga turut tarik sokongan mereka. Apakah mereka ingin berpakat dengan DAP dan PKR untuk bentuk Kerajaan baru? Apakah mereka lupa siapa itu DAP setelah melihat 22 bulan DAP dalam Kerajaan PH? Butakah mata hati mereka? Apakah mereka juga lupa siapa itu Pemimpin PKR?

Bukankah Perhimpunan Agong UMNO sudah buat resolusi “NO DAP, NO ANUAR”. Pada QIAM, Presiden UMNO dan kumpulan yang menarik sokongan kepada Kerajaan PN itu bolehlah disifatkan sebagai PENGKHIANAT BANGSA. Kita harap agar orang UMNO dan rakyat keseluruhannya jangan sekali-kali memberi undi kepada muka-muka PENGKHIANAT BANGSA ini pada mana-mana Pilihanraya sekali pun.

6. Kini keputusan telah dibuat bahawa usul undi percaya akan dibentangkan pada sidang Parlimen September ini. Adakah kerana ketegasan Tan Sri Mahiaddin tidak mahu campurtangan dengan urusan Mahkamah untuk membebaskan beberapa mereka yang sedang didakwa menyebabkan mereka beria-ia hendak jatuhkan Perdana Menteri dan Kerajaan PN? Apakah mereka sanggup merosakkan sistem Kehakiman negara dengan memberikan gambaran bahawa ianya boleh dimanipulasi oleh pihak luar? Justeru, QIAM sekali gus bantah sekeras-kerasnya sebarang campur-tangan luar dalam sistem Kehakiman negara. Jangan sampai rakyat jelata mengatakan undang-undang dan Kehakiman negara hanya untuk rakyat jelata sahaja sedangkan gulungan kayangan bebas dari tindakan Mahkamah.

7. Di kesempatan ini, QIAM juga ingin bertanya, siapakah yang mereka mahu jadikan Perdana Menteri menggantikan Tan Sri Mahiaddin Md Yasin? Adakah mereka punyai seorang tokoh yang layak dan berkaliber? Disatu segi pula, jika ditukar Perdana Menterisekali pun, apakah masalah COVID-19 ini boleh mereka hapuskan sekelip mata? Apakah buta mata hati mereka untuk melihat bahawa negara-negara di dunia termasuk negara besar sekali pun masih bergelut memerangi wabak COVID-19 ini?

8. Di atas persoalan yang dibangkitkan ini, QIAM dengan rendah hati menyeru Presiden UMNO dan orang-orangnya supaya bertaubatlah dan balik semula ke pangkal jalan bersama Tan Sri Mahiaddin dan Kerajaan PN. Batalkanlah Usul Undi Percaya. QIAM juga menyeru
ayahanda Tun Mahathir sebagai negarawan ulung untuk membimbing dan membawa pemimpin-pemimpin UMNO, PAS, BERSATU supaya berbaik semula membentuk tulang belakang yang kuat sebagai Kerajaan negara ini. Janganlah biarkan negara yang ayahanda
Tun bina selama ini jatuh ke tangan DAP. Ingatlah titah tiga perkara YDP Agong dan DYMM Raja-Raja Melayu sempena Maal Hijrah 1443 – HENTIKAN SENGKETA, JANGAN BEREBUT KUASA dan BERSATULAH.

Sekian.

Dato’ Sirajuddin Hj Salleh
Presiden


Anwar, Kit Siang positif Covid

Ketua Pembangkang Datuk Seri Anwar Ibrahim dan bekas penasihat DAP Lim Kit Siang, disahkan positif Covid-19 hasil ujian Rt-PCR yang dijalankan di Parlimen hari ini.

Perkara itu disahkan Setiausaha Sulit kepada Ketua Pembangkang Shukri Saad dan Setiausaha Politik Kit Siang, Syahredzan Johan, menerusi kenyataan masing-masing hari ini.

“Datuk Seri Anwar akan menjalani kuarantin kendiri selama tujuh hari mengikut protokol kesihatan yang ditetapkan oleh Kementerian Kesihatan,” menurut Shukri dalam kenyataan hari ini.

Menerusi prosedur operasi standard (SOP) yang ditetapkan, semua Ahli Parlimen serta pegawai bertugas diwajibkan menjalani ujian saringan Covid-19 berkala pada setiap Isnin dan Rabu sepanjang tempoh persidangan bagi mengawal penularan Covid-19.

Terdahulu, Kit Siang yang juga Ahli Parlimen Iskandar Puteri,disahkan positif Covid-19.

Syahredzan berkata, Kit Siang disahkan positif wabak itu hasil ujian Polimerase-Transkripsi Terbalik (RT-PCR) yang dilakukan di Parlimen.

“Saya boleh pastikan yang Ahli Parlimen Iskandar Puteri telah diuji positif Covid-19. Awal hari ini di Parlimen, beliau menjalankan kit ujian pantas (RTK) antigen dan keputusannya positif, kemudian ujian RT-PCR dijalankan serta disahkan positif Covid-19.

“Beliau sekarang dalam tempoh kuarantin mengikut protokol kuarantin.

“Beliau sudah divaksinasi dan mendapatkan suntikan dos penggalak, dan setakat ini beliau hanya mengalami gejala ringan seperti batuk,” katanya.


Layakkah UMNO ambil kredit kejayaan PICK diperkenal PN?

Setiausaha Agung UMNO Datuk Seri Ahmad Maslan dilaporkan menasihatkan Perikatan Nasional (PN) tidak mengambil kesemua kredit di atas kejayaan Program Imunisasi Covid-19 Kebangsaan (PICK).

Ini kerana katanya yang bekerja keras untuk menjayakan PICK dan penjagaan prosedur operasi standard (SOP) adalah menteri UMNO, bukannya menteri daripada PN.

Keinginan UMNO untuk ‘menumpang sekaki’ hasil kejayaan pelaksanaan PICK dalam memerangi Covid-19, sudah dijangka lebih awal, sebagaimana parti itu mendakwa hutang peneroka Felda yang dimansuh kerajaan PN dan Muhyiddin berjumlah RM8.3 bilion adalah disebabkan desakan mereka. Berita berkaitan

Mengulas lanjut, Ahmad berkata:

“Perdana Menteri, Datuk Seri Ismail Sabri Yaakob, sebelum ini dilantik Menteri Kanan (Kluster Keselamatan), yang juga Menteri Pertahanan contohnya, beliau yang bertungkus lumus dalam penjagaan prosedur operasi standard (SOP).

“Selain Ismail Sabri, menteri UMNO, termasuk Datuk Seri Adham Baba, yang pernah dilantik Menteri Kesihatan, Khairy Jamaluddin (Menteri Sains Teknologi dan Inovasi), selain Datuk Seri Hishammuddin Hussein, yang kini dilantik Menteri Kanan Pertahanan.

“Semuanya adalah menteri dari UMNO yang buat kerja berat dan susah, daripada jaga SOP sampailah kesihatan dan sains teknologi. Segala kelulusan kewangan di Dewan Rakyat juga majoritinya diluluskan Ahli Parlimen dari UMNO.

“Mana ada menteri dari Bersatu yang buat kerja seberat dan seteruk itu. Jadi, kena berpada-padalah dalam membuat sebarang dakwaan mengenai jasa mereka.”

Beliau berkata demikian pada sidang media selepas perasmian Karnival Kerjaya Jamin Kerja di Dewan Jubli Intan, di Pontian, hari ini.

Bagaimanapun kenyataan Ahmad Maslah itu telah memperlihatkan kegagalan menteri yang disebut oleh beliau itu, dalam menangani pandemik Covid-19 apabila kerajaan PN dipersalahkan oleh pemimpin tertinggi UMNO sendiri.

Untuk rekod, Pengerusi PN Tan Sri Muhyiddin Yassin mengangkat sumpah jawatan Perdana Menteri Malaysia kelapan pada 1 Mac 2020 tatkala tujuh kes positif Covid-19 dilaporkan pada hari ini.

Pada 9 Mac 2020 beliau mengumumkan barisan Kabinetnya, termasuk daripada UMNO, seperti dinyatakan Ahmad. Bermulalah usaha keempat-empat menteri UMNO yang disebut Ahmad itu untuk memerangi Covid-19 di mana pada hari itu 18 kes baharu dilaporkan.

Muhyiddin melancarkan PICK pada 24 Februari 2021, setelah bekalan vaksin Covid-19 mula dikeluarkan dan diedarkan ke seluruh dunia. Pada hari itu, jangkitan Covid-19 di Malaysia adalah sebanyak 3,545 kes.

Menjelang Julai 2021, kebanyakan negara di dunia, termasuk Malaysia, mula berdepan kemuncak penularan Covid-19 disebabkan varian Delta yang turut menyebabkan hospital hampir penuh dengan pesakit, manakala kematian juga meningkat.

Pusat Kuarantin dan Rawatan Covid-19 Bersepadu (PKRC), mula dibuka di seluruh negara bagi menempatkan pesakit Covid-19 dalam usaha mengurangkan beban dihadapi kebanyakan hospital.

Namun, pada masa sama telah mula kedengaran suara-suara yang menyatakan kerajaan PN gagal menangani penularan wabak itu hingga menyebabkan ramai yang kehilangan nyawa.

UMNO juga menuding jari menyalahkan PN dan Muhyiddin kerana gagal mengawal pandemik.

3 Ogos 2021 – ketika keempat-empat menteri yang disebut Ahmad itu masih memegang portfolio sama – Presiden UMNO Datuk Seri Ahmad Zahid Hamidi mengumumkan parti itu menarik balik sokongan kepada Kerajaan PN dan Muhyiddin.

Antara alasan yang diberikan ialah kegagalan kerajaan menangani pandemik Covid-19 secara berkesan sehingga mencetuskan keresahan dan kemurungan serius rakyat. Kerajaan PN juga dituduh menyalahgunakan darurat sehingga memudaratkan rakyat dan ekonomi negara.

Lalu, jika benarlah seperti kata Ahmad hari ini bahawa empat menteri UMNO – Ismail Sabri, Adham Baba, Khairy dan Hishammuddin – yang bekerja keras menjayakan PICK dan usaha memerangi Covid-19, nampaknya merekalah yang gagal kerana mereka yang bertanggungjawab, bukannya Muhyiddin atau kerajaan PN seperti didakwa oleh Zahid.

Usaha keempat-empat mereka nampaknya gagal mengekang penularan Covid-19, tetapi UMNO tidak menyalahkan mereka sebaliknya menuding jari kepada PN dan Muhyiddin.

Kemudian, Ismail Sabri mengangkat sumpah Perdana Menteri pada 21 Ogos 2021 ketika jangkitan baharu harian pada hari itu mencecah 22,262 kes. Lima hari kemudian negara mencatat jumlah kes harian tertinggi sebanyak 24,599 kes.

Rekod jangkitan harian itu pecah pada Februari dan Mac tahun ini, dengan tertinggi direkodkan semalam (5 Mac 2022) sebanyak 33,406 kes baharu.

Tetapi, suara-suara sumbang mengatakan ‘kerajaan gagal’ sudah tidak kedengaran daripada UMNO, kerana yang mengetuai kerajaan Malaysia sekarang ini adalah orang UMNO.

Adakah layak untuk UMNO juga mengambil kredit atas kejayaan PICK, dan pada masa sama tidak mengakui keempat-empat menteri yang disebut Ahmad itu juga menjadi penyebab kerajaan PN dituduh gagal?


Madani apa, kalau SOSMA masih belum dihapuskan? soal Ramasamy kepada Anwar

Konsep negara Madani yang diperkenalkan tidak berguna sekiranya kerajaan masih tidak menghapuskan Akta Kesalahan Keselamatan (Langkah-Langkah Khas) 2012 (SOSMA), kata P. Ramasamy.

Pemimpin kanan DAP itu mengkritik kerajaan Pakatan Harapan (PH)-Barisan Nasional (BN) kerana tidak menghapuskan undang-undang yang disifatkannya zalim dan ia bertentangan dengan konsep Malaysia Madani diumumkan Perdana Menteri Datuk Seri Anwar Ibrahim baru-baru ini.

“Perdana Menteri Anwar Ibrahim jelas menyatakan keperluan untuk membina masyarakat atas dasar masyarakat Madani.

“Pemikiran sebegini memerlukan kerjasama yang erat antara kerajaan dan masyarakat atas dasar nilai kerajaan yang baik, kelestarian, muhibah, prihatin dan nilai kemanusiaan.

“Namun, terjemahan konsep ini secara konkrit bermaksud menyingkirkan undang-undang yang zalim dan keji yang merugikan dalam memupuk kebaikan dan nilai manusia,” kata Ramasamy dalam hantaran media sosial.

Timbalan Ketua Menteri Pulau Pinang itu berkata SOSMA adalah ‘kejahatan’ yang sama seperti Akta Keselamatan Dalam Negeri (ISA) dan merupakan undang-undang terhadap kemanusiaan.

Katanya, di bawah SOSMA suspek boleh ditahan selama 28 hari dan kemudian disambung dengan Kanun Keseksaan.

“Anda tidak boleh bercakap tentang hak asasi manusia dan kesopanan manusia tetapi bergantung pada undang-undang yang kejam dan tidak adil terhadap kemanusiaan.

“Tiada pembelaan terhadap SOSMA kerana terdapat undang-undang yang mencukupi di negara ini untuk mencegah gangsterisme dan keganasan.

“Pasukan polis tidak boleh bergantung kepada undang-undang yang lapuk untuk memerangi jenayah. Ia hanya menunjukkan bahawa pasukan polis masih belum mencapai profesionalisme yang diperlukan,” katanya lagi.

Untuk rekod, Ramasamy juga sebelum ini mengeluarkan kenyataan yang keras terhadap Presiden UMNO, Datuk Seri Ahmad Zahid Hamidi yang disifatkannya sebagai liabiliti kepada PH.

Ia susulan UMNO mengumumkan tiada pertandingan bagi jawatan Presiden dan Timbalan Presiden yang dibuat semasa Perhimpunan Agung UMNO lalu.


Naik sedikit gaji penjawat awam pada Oktober, kata PMX

Kerajaan berusaha untuk menaikkan sedikit gaji penjawat awam menerusi Belanjawan MADANI kedua yang akan dibentangkan di Parlimen Oktober ini, kata Perdana Menteri Datuk Seri Anwar Ibrahim.

Beliau berkata ia sebagai langkah sementara, sehingga kajian menyeluruh berhubung skim gaji dan persaraan penjawat awam selesai dilakukan, yang dijangka pada tahun depan, menurut laporan Bernama.

“Jadi sementara waktu saya dah bincang dengan Kementerian Kewangan, KSN (Ketua Setiausaha Negara) dan KPPA (Ketua Pengarah Perkhidmatan Awam).

“Saya kata kalau begitu, sementara kajian ditingkatkan saya cuba dalam Belanjawan MADANI bulan Oktober ini, kita cuba naikkan dulu sedikit gaji (penjawat awam), sementara kita buat kajian menyeluruh yang boleh siap tahun depan,” katanya semasa berucap di program tinjauan mesra pelancongan dan perasmian Geopark Discovery Centre, Langkawi, hari ini.

Anwar berkata adalah menjadi dasar kerajaan sekiranya ada kemampuan untuk membuat pelarasan semula gaji penjawat awam setiap 10 tahun dan ia sepatutnya telah dilakukan dua tahun lalu.

Namun, Perdana Menteri berkata kerajaan sebelum ini tidak melaksanakan perkara itu malah mesyuarat bagi membincangkan isu itu juga tidak dilakukan.

“Jadi bila kita adakan mesyuarat dan bila saya semak dengan JPA (Jabatan Perkhidmatan Awam) saya kata kenapa tidak ada mesyuarat lagi? Dia kata takda. Pada hal gaji penjawat awam ini tiap 10 tahun ikut keupayaan kita, kalau kita boleh naik sikit kena naik sebab inflasi tu naik juga sikit,” katanya.

Anwar berkata hasil mesyuarat bersama KSN, Ketua Setiausaha Perbendaharaan (KSP) dan KPPA perkara itu kemudian telah diteliti semula.

“Kita periksa semula fail, jadi saya selaku Menteri Kewangan kata kena ada keputusan gaji penjawat awam dinaikkan termasuk polis, tentera, penjawat-penjawat awam termasuk staf LADA (Lembaga Pembangunan Langkawi),” katanya.

Pada 13 Julai lalu, Perdana Menteri memaklumkan skim gaji penjawat awam akan disaran dinaikkan secara berperingkat berdasarkan keupayaaan ekonomi negara dengan cadangan itu akan dikemuka dalam mesyuarat bersama KSN Tan Sri Mohd Zuki Ali dan KPPA Datuk Dr Zulkapli Mohamed.

Sementara itu, Anwar memaklumkan kerajaan turut bersetuju untuk memberikan elaun seberang laut bagi penjawat awam bertugas di Langkawi seperti yang dinikmati oleh penjawat awam dari Sabah dan Sarawak yang bertugas di Semenanjung (bayaran insentif wilayah).

“Ada juga cadangan dia kata orang di Pulau Tuba sakit, nak mai (ke Langkawi) macam mana, jadi kita dah order ambulans laut, tapi saya tak setuju lancar sekarang (sebab Pilihan Raya Negeri),” katanya.

Menyentuh mengenai Langkawi, Anwar yang juga Menteri Kewangan berkata dalam usaha menjadikan pulau peranginan itu pesat membangun semua jabatan kerajaan dan syarikat pelaburan berkaitan kerajaan (GLIC) perlu diselaras bagi menjalankan program-program tertentu.

“Makna tiap syarikat kerajaan yang besar, TNB, Khazanah mesti perhati dan ada rancangan untuk mengangkat kedudukan Langkawi untuk menarik pelancong,” katanya.

Bagi kakitangan swasta di negara ini pula, Anwar berkata kerajaan sudah di peringkat akhir kajian untuk menyediakan peruntukan kewangan bagi membantu kenaikan gaji pekerja di sektor itu.

“Bagaimana dengan pekerja lain seperti kakitangan hotel, syarikat dan kilang sedangkan penjawat awam kita naik gaji. Maka saya minta Kementerian Ekonomi siapkan kertas kajian, ada tak negara guna duit kerajaan tolong gaji swasta, rupanya ada. Tidak mudah laksana dalam keadaan ekonomi sekarang tapi susah macam mana pun masalah dihadapi rakyat kena ada perubahan,” katanya.


Akta Hasutan: Kertas siasatan dua pemimpin PN diserah kepada AGC

Kertas siasatan melibatkan dua pemimpin Perikatan Nasional (PN) sudah diserahkan kepada Jabatan Peguam Negara (AGC).

Dua pemimpin PN itu, Presiden PAS Tan Sri Abdul Hadi Awang dan Ahli Parlimen Arau, Datuk Seri Dr Shahidan Kassim berdepan siasatan mengikut Akta Hasutan kerana kritikan berhubung menjatuhkan kerajaan sebelum ini.

Perkara itu disahkan Menteri Dalam Negeri, Datuk Seri Saifuddin nasution Ismail yang dilantik menjadi anggota Kabinet walaupun kalah semasa Pilihan Raya Umum Ke-15 (PRU-15) lalu.

Katanya, polis sedang menunggu arahan lanjut daripada AGC selepas kedua-dua kertas siasatan itu diserahkan.

“Siasatan dijalankan mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1988 ke atas kenyataan Ahli Parlimen Arau (Shahidan) berkaitan rancangan untuk menjatuhkan kerajaan pimpinan Perdana Menteri.

“Selain itu, polis juga menjalankan siasatan mengikut Seksyen 505(b) Kanun Keseksaan dan Seksyen 233 Akta Komunikasi dan Multimedia 1998 ke atas kenyataan dalam video Ahli Parlimen Marang (Abdul Hadi) berkaitan menumbangkan kerajaan sedia ada melalui sistem demokrasi negara.

“Kedua-dua kertas siasatan telah diserahkan kepada pihak AGC untuk arahan lanjut,” katanya dalam jawapan bertulis di Dewan Rakyat, semalam.

Beliau menjawab soalan RSN Rayer (PH-Jelutong) yang bertanyakan tindakan kerajaan terhadap pihak yang merancang menjatuhkan Kerajaan Perpaduan, khususnya Ahli Parlimen yang mengeluarkan kenyataan bersifat menderhaka.


Harga sayur naik lepas banjir, kata Salahuddin

Kebiasaannya harga sayur akan naik selepas banjir susulan kebun dan tanaman yang musanah hingga mengurangkan bekalan.

Namun Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub berkata pihaknya masih belum menerima laporan berkaitan kenaikan harga tersebut.

Kata Salahuddin pihaknya akan berbincang dengan Kementerian Pertanian dan Keterjaminan Makanan bagi menangani isu berkenaan.

“Pasti bila berlakunya tengkujuh dan berlakunya hujan lebat luar jangka ini, pastinya banyak kebun-kebun sayur yang musnah.

“Setakat ini, belum lagi terima laporan kenaikan harga sayur.

“Selepas musim tengkujuh yang lepas, harga sayur naik tetapi turun mendadak beberapa hari lalu. Kita bersedia untuk menerima laporan satu dua hari ini,” katanya lapor Berita Harian.

Hujan lebat yang melanda beberapa negeri sejak Isnin lalu menyebabkan banyak daerah dinaiki air sehingga hari ini.


Akhirnya anak murid bersama cikgu, UMNO akan bersama PH dan DAP

Majlis Tertinggi (MT) UMNO malam ini membuat keputusan sebulat suara mereka akan bersama Pakatan Harapan (PH) – yang turut dianggotai DAP -menubuhkan Kerajaan Persekutuan.

Keputusan itu dibuat dalam mesyuarat MT dipengerusikan Presiden UMNO Datuk Seri Ahmad Zahid Hamidi, yang tamat kira-kira jam 1.15 pagi ini (24 November 2022) dan menyaksikan kegembiraan dikalangan ahli parti itu apabila dapat duduk bersama DAP dan bertuankan kepada Datuk Seri Anwar Ibrahim.

Setiausaha Agung UMNO Datuk Seri Ahmad Maslan dalam kenyataan yang dikeluarkan selepas mesyuarat itu berkata MT telah mengambil maklum dan memperhalusi segala butiran perbincangan dengan PH dan Perikatan Nasional (PN).

“MKT secara sebulat suara memutuskan untuk menyokong dan menjunjung titah Ke Bawah Duli Yang Maha Mulia Seri Paduka Baginda Yang di-Pertuan Agong supaya Barisan Nasional menyokong dan mengambil bahagian dalam Kerajaan Perpaduan yang bukan diterajui oleh Perikatan Nasional (PN) bagi memastikan sebuah Kerajaan yang stabil dan makmur dapat dibentuk,” katanya.

Semalam, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, mencadangkan cadangan sebuah kerajaan perpaduan dibentuk antara PH dan PN.

Mengulas lanjut, Ahmad berkata MT juga bersetuju semua wakil-wakil parti yang memenangi kerusi Parlimen pada Pilihan Raya Umum Ke-15, mematuhi dan menerima sebarang bentuk kerajaan perpaduan atau lain-lain bentuk kerajaan yang bakal dimasyhurkan Yang di-Pertuan Agong.

“MKT memperkukuhkan sokongan terhadap Zahid, Presiden UMNO, untuk terus kekal menerajui sebagai Pengerusi Barisan Nasional dan sebulat suara menyokong beliau sebagai Presiden UMNO Malaysia.

Beliau juga memaklumkan bahawa Perhimpunan Agung UMNO 2022 ini ialah pada 21 hingga 24 Disember 2022.


Kerajaan tiada cadangan mansuh AUKU, kata Menteri UMNO

Setakat ini, kerajaan campuran Pakatan Harapan (PH)-Barisan Nasional (BN) tidak bercadang untuk memansuhkan Akta Universiti dan Kolej Universiti (AUKU) 1971.

Menteri Pendidikan Tinggi, Datuk Seri Mohamed Khaled Nordin berkata tiada ketetapan dibuat setakat ini untuk memansuhkan undang-undang tersebut dan warga universiti tidak diberi autonomi untuk mengundi Naib Canselor mereka susulan keputusan kerajaan tidak memansuhkan AUKU.

“Memandangkan kerajaan tiada cadangan untuk memansuhkan AUKU, maka amalan sedia ada lantikan Naib Canselor UA diteruskan seperti sebelumnya, iaitu pelantikan Naib Canselor sesebuah UA dilakukan oleh menteri dengan mengikut prosedur serta ketetapan akta diluluskan oleh Parlimen, iaitu AUKU 1971,” katanya di Dewan Rakyat.

Untuk rekod, Pakatan Harapan (PH) dalam manifestonya semasa berkempen Pilihan Raya Umum Ke-15 (PRU-15) terdapat janji untuk memansuhkan AUKU.

Namun, sekarang PH sudah membentuk kerajaan campuran bersama UMNO-Barisan Nasional (BN).

Dalam pada itu, Khaled juga tidak menolak berkemungkinan kebenaran akan diberi kepada parti politik untuk menubuhkan cawangan dalam kampus universiti.

Khaled berkata kementerian boleh menimbang langkah untuk membenarkan parti politik membuka cawangan mereka dalam universiti boleh dipertimbangkan kementerian dan dilonggarkan peraturan, malahan sekarang pun mahasiswa sudah diberi kelonggaran menyertai mana-mana parti.

“Memang kita memberi kebebasan kepada pelajar untuk menyertai mana-mana parti politik di dalam atau luar kampus, termasuk mereka boleh menawarkan diri bertanding dalam pilihan raya.

“Jadi, semua itu sudah dilonggarkan dan kemungkinannya termasuk perkara seperti dicadangkan Yang Berhormat,” katanya lagi.

Jelasnya lagi, pelbagai pindaan telah dilakukan terhadap AUKU meliputi aspek kegiatan pelajar, urus tadbir universiti dan sebagainya.

Terdahulu, Ahli Parlimen Mersing (PN) Muhammad Islahuddin Abas bertanya sama ada KPT akan memberi kelonggaran untuk parti politik menubuhkan cawangan mereka di kampus universiti bagi menyuburkan amalan demokrasi dan membudayakan politik matang, selaras dengan reformasi pendidikan.

Menjawab soalan tambahan Dr Kelvin Yii Lee Wuen (PH-Bandar Kuching) berhubung kesediaan KPT mengadakan dialog berhubung AUKU, Mohamed Khaled memberi jaminan bahawa sebarang kelemahan dalam akta terbabit, boleh dipertimbangkan untuk dibuat pindaan.

“Antara perkara yang kita sedang pertimbang untuk lakukan ialah meminda soal persatuan pelajar menguruskan sendiri akaun kewangannya. Itu dalam proses, dan insya-Allah akan kita cuba bawa dalam penggal Parlimen akan datang,” katanya.


Bukan lambat bangun tidur, kata Rosyam isu klip video bersama Rina

Pelakon, pengarah dan usahawan terkenal Datuk Rosyam Nor hari ini (14 September) menjelaskan bahawa beliau tidak berhasrat untuk menjatuhkan martabat wanita selepas dituduh mengeluarkan kata-kata dianggap kasar ketika mempromosikan Program Keusahawanan Wanita Bangkit@KPWKM semalam

Menurutnya perkataan yang dituturkan itu tidak perlu difahami secara negatif sebaliknya hendaklah dilihat dari sudut positif iaitu untuk memberi semangat dan kesedaran supaya golongan wanita bangkit memajukan diri masing-masing.

Katanya program yang dijalankannya memberi semangat dan kesedaran kepada wanita untuk bangkit dalam perniagaan.

“Jadi tidak timbul isu saya bercakap kasar atau menjatuhkan kaum wanita,” katanya menurut laporan MStar hari ini.

Rosyam mengulas video yang dimuat naik di laman Tik Tok Menteri Pembangunan Wanita, Keluarga dan Masyarakat Datuk Seri Rina Harun yang mendapat perhatian ramai setelah mereka tidak puas hati cara beliau mempromosikan program berkenaan dengan merendah-rendahkan martabat wanita.

Salah faham terhadap perkataan dan metafora yang diungkapkan Rosyam menyebabkan Rina turut menerima tempias apabila Ketua Srikandi Bersatu itu dikritik oleh Ahli Parlimen Pengerang daripada UMNO Datuk Seri Azalina Othman Said dan Ahli Parlimen Segambut (DAP) Hannah Yeoh.

Dalam rakaman itu, Rosyam meminta kaum wanita supaya jangan lambat dan bangkit daripada tidur selain menggunakan perkataan hendak ‘belasah’ kepala mereka.

“Bangun lambat… bangun lambat semuanya lambat. Wanita ni semuanya lambat. Eh bangkitlah… bangun daripada tidur.

“Esok di WTCKL, program saya dan Datuk Seri Rina, korang datang sahaja pada pukul 9 pagi, saya nak belasah kepala korang. Baru kita bangkit,” kata Rosyam seperti dipetik dalam rakaman video itu.

Mengulas lebih lanjut, Rosyam berkata perkataan ‘belasah’ yang disebut beliau bermaksud ‘mencuci otak’ iaitu memberi semangat kepada mereka untuk bangkit dalam bidang perniagaan.

“Perkataan belasah kepala yang saya sebut itu bermaksud ‘mencuci’ otak. Program yang saya jalankan itu memberi semangat dan kesedaran buat kaum wanita untuk bangkit dalam perniagaan.

“Jadi tidak timbul isu saya bercakap kasar atau menjatuhkan kaum wanita,” kata pelakon yang memenangi pelbagai anugerah drama dan filem itu.

Rosyam yang kesal kerana ada individu yang mengambil kesempatan memutarbelitkan video berkenaan, menjelaskan sekiranya ia diambil secara positif maka isu itu tidak akan timbul.

Katanya bagi orang lain mungkin perkataan ‘belasah’ itu sesuatu yang negatif, tetapi peserta yang menyertai program berkenaan adalah daripada golongan B40.

Beliau juga dipetik sebagai menjelaskan maksud ‘bangun lambat’ yang menerima kecaman netizen adalah satu metafora yang digunakan bagi menggesa usahawan merebut peluang dengan segera dan bukannya lambat bangun tidur.

“Perkataan bangun lambat itu adalah metafora yang saya gunakan untuk golongan usahawan dan bukannya merujuk kepada para wanita yang lambat bangun tidur,” katanya.

Bagaimanapun, dalam klip video itu, Rosyam turut bergurau dengan Rina setelah menteri itu berkata di sebalik kejayaan seseorang lelaki, ada wanita di sisi mereka, namun di sebalik kejayaan wanita, belum tentu ada lelaki.

Menjawab ungkapan itu, Rosyam turut bertanya kepada Rina jika wanita menangis siapa yang pujuk, sambil tetamu yang mendengarnya turut ketawa.


Pindaan perlembagaan UMNO bukan untuk selamatkan saya: Zahid

Datuk Seri Ahmad Zahid Hamidi menolak tuduhan sesetengah pemimpin UMNO bahawa pindaan Fasal 10.16 perlembagaan parti bertujuan menyelamatkan kedudukannya sebagai presiden.

Sebaliknya menurut beliau pindaan itu bertujuan memberi ruang kepada semua peringkat kepemimpinan untuk memfokuskan kepada Pilihan Raya Umum (PRU).

“Saya mendengar adanya suara-suara dalam kalangan kita, kononnya pindaan ini untuk menyelamatkan kedudukan Zahid Hamidi sebagai Presiden. Suka saya tegaskan, ia tidak benar.

“Saya sekali-kali tidak akan melakukannya. Dangkallah jika ada di kalangan kita, termasuk saf kepimpinan tertinggi parti, berpandangan dan berfikiran sempit sedemikian,” katanya berucap pada Perhimpunan Agung UMNO (PAU) Khas hari ini.

Ahli Parlimen Bagan Datuk itu mengingatkan bahawa gesaan supaya pemilihan parti diadakan selepas PRU adalah usul daripada majoriti bahagian yang sudah mengadakan mesyuarat bahagian masing-masing.

Zahid berkata usul supaya pemilihan dalam UMNO ditangguhkan dibuat oleh 180 bahagian UMNO pada mesyuarat agung masing-masing sebelum ini.

“Justeru, di dalam parti, beberapa pendekatan termasuk pindaan perlembagaan yang dicadangkan kali ini akan dapat memberi ruang kepada parti untuk mengorak langkah dan menyusun strategi yang berkesan bagi menghadapi PRU akan datang tanpa bergelut dengan masalah dalaman,” katanya.

Untuk rekod Zahid diangkat menjadi Presiden UMNO pada 30 Jun 2018 selepas pemilihan parti yang menyaksikan beliau menewaskan Menteri Kesihatan Khairy Jamaluddin dan Ahli Parlimen Gua Musang Tengku Razaleigh Hamzah.

Menurutnya pindaan perlembagaan itu adalah manifestasi suara akar umbi dan beliau yakin ahli UMNO mahu melihat parti kukuh dan berpadu.

“Saya ingin tegaskan, pindaan perlembagaan kali ini akan memberi ruang kepada pasukan, atau ‘team’ kepimpinan pusat, bahagian dan cawangan, bagi setiap penggal pemilihan, untuk memfokuskan gerak kerja menghadapi PRU,” katanya.

Beliau berkata, dengan mengabsahkan pindaan perlembagaan parti hari ini, kepimpinan yang ada di semua peringkat adalah pasukan yang akan membawa parti menghadapi PRU-15 dan PRU seterusnya.

“Inilah pasukan yang selepas jatuh, bangkit dengan keazaman. Inilah pasukan yang meskipun tewas PRU-14 tetapi kekal berpaksikan kesetiaan,” katanya.


PPV IDCC Shah Alam tutup hari ini, petugas positif Covid-19

Badan Bertindak Imunisasi Covid-19 (CITF) menutup sementara Pusat Pemberian Vaksin (PPV) di Ideal Convention Centre (IDCC) Shah Alam, hari ini, susulan kes positif Covid-19 membabitkan petugasnya.

Pada masa sama, CITF menggesa individu yang hadir untuk menerima vaksin di IDCC antara 29 Jun hingga 12 Julai 2021 membuat penilaian kendiri dan melakukan ujian saringan jika ada tanda-tanda gejala Covid-19.

CITF dalam kenyataan awal pagi tadi berkata penutupan itu bagi membolehkan kerja-kerja sanitasi dilakukan di PPV berkenaan.

“CITF ingin memaklumkan bahawa PPV IDCC Shah Alam akan ditutup selama satu hari pada 12 Julai 2021 susulan kes positif Covid-19 yang dikenal pasti dalam kalangan petugas di PPV tersebut.

“Langkah segera penutupan ini diambil hasil daripada keputusan ujian Covid-19 yang diperoleh malam tadi bagi membolehkan kerja-kerja sanitasi dijalankan,” kata CITF.

Semua janji temu yang telah diberikan pada hari ini akan dijadualkan semula kepada satu tarikh yang akan dimaklumkan secepat mungkin.

Semalam, Menteri Penyelaras Program Imunisasi Covid-19 Kebangsaan (PICK), Khairy Jamaluddin mengarahkan semua PPV melakukan pemeriksaan rapi di pintu masuk bagi mengelak individu berstatus tertentu seperti mempunyai kontak rapat dengan pesakit Covid-19, memasuki pusat berkenaan.

Beliau berkata selain itu beberapa langkah segera termasuk sanitasi, pengasingan kontak rapat dan melakukan ujian ke atas petugas PPV turut dilakukan apabila individu positif dikesan memasuki PPV berkenaan.

“Saya ingin mengingatkan orang ramai yang melakukan ujian Covid-19 untuk bertanggungjawab dan tidak hadir di PPV sama ada untuk memenuhi janji temu vaksinasi atau sebagai pengiring selagi mereka tidak mendapat keputusan ujian masing-masing.

“Orang ramai diseru untuk mengamalkan semua prosedur operasi standard (SOP) yang ditetapkan, terutamanya memastikan penjarakan fizikal di PPV yang mana amat penting dalam usaha membendung penularan wabak Covid-19,” katanya dalam kenyataan hari ini.


Ismail Sabri jangan telan bulat-bulat pandangan MT, Zahid untuk tadbir negara

Akar umbi parti komponen Barisan Nasional (BN) di peringkat negeri dan cawangan mengingatkan Datuk Seri Ismail Sabri Yaakob bahawa kuasa pentadbiran negara berada di tangannya sebagai Perdana Menteri (PM).

Kuasa untuk mentadbir negara bukan diwakilkan oleh Majlis Tertinggi (MT) atau Presiden UMNO, Datuk Seri Ahmad Zahid Hamidi, kepadanya, kata akar umbi MCA dan MIC yang memberitahu beberapa pemimpin UMNO bahagian.

Sumber MCA dan MIC memberitahu Agenda Daily, Ismail Sabri sebagai Perdana Menteri tidak semestinya menunjukkan kepatuhan kepada keputusan MT UMNO walaupun beliau adalah Naib Presiden parti itu.

“Jika PM Ismail (Sabri) mahu menjadi kerajaan Keluarga Malaysia, beliau mesti mendengar suara rakyat Malaysia, bukan mengikut telunjuk MT UMNO atau presiden.

“Kami mewakili masyarakat Cina sentiasa memantau. Kalau PM ikut cakap UMNO saja susah… kita bimbang masyarakat Cina terus sokong pembangkang.

“Kami ahli di bawah (akar umbi) bersama MIC sudah memberitahu beberapa pemimpin UMNO,” kata sumber itu memaklumkan mereka hanya bercakap menerusi telefon hari ini.

Sumber itu memberitahu demikian susulan laporan bahawa Perdana Menteri menyetujui beberapa panduan ditetapkan UMNO untuk mentadbir negara.

Sumber MIC pula memberitahu parti itu tidak menolak sepenuhnya panduan itu, tetapi PM mempunyai kuasa penuh dalam pentadbiran walaupun beliau adalah Naib Presiden UMNO.

“Ramai menteri Kabinet disertai parti-parti lain, termasuk dari komponen Perikatan Nasional (PN). Kalau PM hanya mengikut kata UMNO ianya bahaya,” katanya.

Sumber UMNO cawangan yang menganggotai jawatankuasa bahagian ketika dihubungi Agenda Daily mengesahkan dihubungi rakan-rakan daripada MCA dan MIC berhubung perkara itu.

Kata beliau akar umbi sentiasa menyokong Ismail Sabri sejak dilantik Timbalan Perdana Menteri di bawah Kabinet Tan Sri Muhyiddin Yassin, hingga diangkat sebagai PM ke-9

Sambil berterima kasih kepada PM kerana mengikut nasihat tidak melantik pemimpin yang terlibat dengan kes mahkamah dan golongan kleptokrat sebagai menteri, sumber UMNO itu juga berharap Ismail Sabri berhati-hati menerima nasihat Zahid dan kumpulannya.

“Sebab itu kami menyokong penuh Ismail Sabri bertanding jawatan Presiden, sementara Datuk Seri Hishammuddin Hussein dan KJ (Khairy Jamaluddin) kembali berada dalam saf kepimpinan parti.

“Terima kasih kerana secara tidak langsung cadangan kami PM terima dengan melantik Ahli Parlimen Padang Terap Datuk Seri Mahdzir Khalid menjadi menteri,” katanya.

Sumber itu mengakui sekarang ini Ismail Sabri tidak dapat membantah keputusan MT walaupun beliau adalah Naib Presiden, kerana Zahid dan Mohamad Hasan (Timbalan Presiden UMNO) menguasai majoriti anggota MT.

Tetapi katanya, sebagai Perdana Menteri, Ismail Sabri mempunyai kelebihan kerana kuasa pentadbiran berada di tangannya.

Jangan lantik 15 pengkhianat jadi menteri, ahli GLC kerajaan baharu


Isytihar harta menteri, tunggu format baharu siap : PMO

Pengisytiharan harta bagi anggota pentadbiran termasuk jemaah menteri akan dikuatkuasakan semula setelah format baharu siap.

Menurut Pejabat Perdana Menteri (PMO) dalam satu kenyataan hari ini, format baharu itu lebih komprehensif bagi pelaporan pengisytiharan harta itu.

Perkara itu dicapai menerusi Mesyuarat Jawatankuasa Khas Kabinet Mengenai Antirasuah (JKKMAR) Siri 17 Bil. 1 Tahun 2023 yang dipengerusikan Perdana Menteri, Datuk Seri Anwar Ibrahim, hari ini, lapor Utusan.

Dalam kenyataan sama, PMO memaklumkan Laporan Ketua Audit Negara (LKAN) akan dibentangkan secara berkala di Mesyuarat Jemaah Menteri untuk tindakan susulan segera

“Bermula LKAN tahun 2022 dengan format baharu lebih berstruktur supaya setiap isu dilaporkan dapat diambil tindakan lebih berkesan,” katanya.

Dalam pada itu, kenyataan itu turut menyatakan bahawa kerajaan memandang serius isu pengeluaran surat sokongan yang mempunyai unsur rasuah dan salah guna kuasa sehingga menjejaskan imej pentadbiran kerajaan.

Sehubungan itu, satu Garis Panduan Pengendalian Sokongan oleh Anggota Pentadbiran dalam Urusan Kerajaan akan dikeluarkan bagi memastikan surat sokongan tidak disalah guna bagi tujuan kepentingan peribadi.

“Akta Perlindungan Pemberi Maklumat 2010 (Akta 711) ditambah baik bagi memastikan saluran aduan lebih diyakini dan berkesan.

“Kerajaan komited melaksanakan agenda pemerkasaan tata kelola sebaik mungkin bagi menyokong pembangunan negara dan memastikan setiap usaha kerajaan bebas daripada sebarang unsur rasuah, penyelewengan dan salah guna kuasa,” katanya.


Hasil kerajaan naik 4.6 peratus separuh pertama 2021

Langkah pemulihan ekonomi yang dirancang sejak pentadbiran kerajaan Perikatan Nasional (PN) dan diteruskan pula kerajaan kini menunjukkan kesan positif apabila hasil kerajaan meningkat 4.6 peratus tahun ke tahun kepada RM106.4 bilion pada separuh pertama 2021.

Timbalan Menteri Kewangan I, Mohd Shahar Abdullah berkata hasil kerajaan Persekutuan 2021 diunjur melonjak 4.2 peratus kepada RM236.9 bilion atau 15.1 peratus daripada Keluaran Dalam Negara Kasar (KDNK) berdasarkan jangkaan peningkatan pertumbuhan ekonomi dan prospek perniagaan.

Walaupun prestasi tersebut lebih perlahan berbanding anggaran Belanjawan 2021, namun mengambilkira faktor keadaan semasa ia adalah satu pencapaian yang memberangsangkan pada ketika negara masih berdepan cabaran pandemik.

Menurutnya daripada jumlah itu, hasil cukai berjumlah RM80.2 bilion manakala hasil bukan cukai adalah RM26.2 bilion.

“Daripada jumlah hasil cukai itu, RM58.3 bilion adalah hasil cukai langsung manakala RM21.9 bilion merupakan hasil cukai tidak langsung,” katanya lapor Bernama.

Terdahulu, Ahli Parlimen Bukit Bintang Fong Kui Lun bertanya mengenai kedudukan kewangan negara dari segi kutipan hasil negara dan tanggungan perbelanjaan, setelah pandemik Covid-19 melanda negara untuk tahun kedua.

Mohd Shahar berkata jumlah perbelanjaan kerajaan Persekutuan dalam tempoh separuh pertama 2021 adalah RM164.2 bilion, peningkatan 5.7 peratus berbanding tempoh yang sama tahun lepas.

Menurutnya, daripada jumlah itu, RM117.4 bilion atau 71.5 peratus disalurkan untuk belanja mengurus, RM28.4 bilion atau 17.3 peratus untuk belanja pembangunan, manakala baki RM18.4 bilion atau 11.2 peratus adalah perbelanjaan di bawah Kumpulan Wang Covid-19 (KWC-19).

Katanya sebahagian besar perbelanjaan yang merangkumi 65.5 peratus daripada jumlah belanja mengurus adalah bagi menampung perbelanjaan berkaitan emolumen (RM43.2 bilion), bayaran khidmat hutang (RM18.4 bilion) dan bayaran persaraan (RM15.3 bilion).

Bagi perbelanjaan pembangunan, Mohd Shahar berkata sebanyak 82.5 peratus daripadanya disalurkan kepada sektor ekonomi dan sosial.

“Sebahagian perbelanjaan di bawah KWC-19 adalah untuk membiayai program-program termasuk Bantuan Prihatin Nasional iaitu RM8.9 bilion, subsidi upah RM3.7 bilion, Geran Khas Prihatin (RM2 bilion) dan perbelanjaan berkaitan COVID-19 (RM1.6 bilion),” katanya.

Mohd Shahar berkata kerajaan memahami keresahan rakyat mengenai sasaran kutipan hasil yang tidak mencapai sasaran seperti diumumkan semasa belanjawan 2021.

Dalam Belanjawan 2021, defisit fiskal 2021 telah diunjurkan sebanyak 5.4 peratus berbanding KDNK berdasarkan jangkaan ekonomi akan berkembang pada kadar 6.5 hingga 7.5 peratus.

Bagaimanapun, katanya, susulan gelombang ketiga COVID-19, kerajaan telah melaksanakan semula Perintah Kawalan Pergerakan dan paras defisit fiskal 2021 telah disemak semula dengan jangkaan peningkatan 6.5 hingga tujuh peratus, mengambil kira unjuran penyusutan KDNK kepada tiga hingga empat peratus.

Sehubungan itu, beliau berkata Kementerian Kewangan mengumumkan langkah ke hadapan iaitu penyata pra bajet yang memaklumkan langkah meneroka hasil baharu, antaranya memperkenalkan nombor pengenalan cukai, memperketat kawalan ke atas perlesenan dan pengimportan produk tembakau.

Mengenai sama ada Malaysia telah mengalami defisit akaun semasa, beliau memberitahu, undang undang negara tidak membenarkan kerajaan mengalami defisit semasa pada sesuatu tahun kewangan secara keseluruhan.

“Namun pada tempoh separuh pertama 2021, kedudukan kewangan menunjukkan kerajaan telah mengalami defisit semasa berdasarkan ketidakpadanan antara hasil dan perbelanjaan. Ini bukan perkara baharu disebabkan ketidakpadanan ini dicatatkan sejak 2016.

“Bagaimanapun, hasil dijangka akan bertambah secara ketara pada separuh kedua 2021 di mana kutipan tambahan hasil berdasarkan pemfailan cukai syarikat yang hanya dimuktamadkan pada akhir Jun,” katanya.


Covid-19: Jangkitan baharu di Lembah Klang meningkat semula

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi naik semula kepada 20,988 kes, setelah turun kepada 18,762 kes yang direkodkan semalam.

Ketua Pengarah Kesihatan Tan Sri Dr Noor Hisham Abdullah angka itu menjadikan keseluruhan jangkitan sejak wabak melanda negara awal tahun lalu kepada 1,786,004 kes.

Berdasarkan data dikeluarkan Kementerian Kesihatan (KKM) hari ini, jumlah jangkitan baharu di Lembah Klang – merangkumi Selangor, Kuala Lumpur dan Putrajaya – meningkat kembali dengan Selangor mencatatkan 4,073 kes dikesan hari ini berbanding 3,711 kes semalam; Kuala Lumpur (731 hari ini, 573 semalam); dan Putrajaya (37 hari ini, 34 semalam).

Hanya empat negeri iaitu Sabah, Pulau Pinang, Pahang dan Kelantan mencatatkan penurunan jangkitan baharu dalam tempoh itu.

Sembilan negeri dan wilayah yang lain turut merekodkan peningkatan kes.

Jumlah kes di Kedah melonjak semula daripada 1,585 kes semalam kepada 2,455 kes hari ini, diikuti Sarawak (2,992 hari ini, 2,414 semalam); Johor (2,145 hari ini, 1,993 semalam); Perak (990 hari ini, 899 semalam); Terengganu (987 hari ini, 506 semalam); dan Kuala Lumpur (731 hari ini, 573 semalam).

Melaka pula mencatatkan 407 jangkitan baharu hari ini, berbanding 309 kes semalam; Negeri Sembilan (301 hari ini, 291 semalam); Perlis (90 hari ini, 33 semalam); Putrajaya (37 hari ini, 34 semalam); dan Labuan (5 hari ini, 3 semalam).


Ahli politik ada kencing manis, hipertensi, obesiti diminta pakai pelitup muka

Menteri Kesihatan Khairy Jamaluddin hari ini memberi peringatan kepada orang ramai terutama rakan-rakannya dari kalangan ahli politik supaya terus memakai pelitup muka di tempat awam.

Ini kerana, menurut Khairy, beliau mendapati semakin ramai ahli politik yang tidak memakai pelitup muka ketika bermesyuarat sedangkan ada di antara mereka menghidapi pelbagai jenis penyakit seperti kencing manis dan obesiti.

“Semakin ramai rakan setugas saya dilihat dalam gambar bermesyuarat tanpa memakai pelitup muka.

“Ramai ahli politik menghidapi kencing manis, hipertensi, dan mungkin obes.

“Kalau anda dijangkiti Covid-19, walaupun sudah divaksin, ia tak akan menjadi pengalaman yang menyenangkan,” kata Khairy melalui Instagram Stories miliknya.

Khairy turut memberi amaran bahawa UK kini menghadapi gelombang baru jangkitan Covid-19 meskipun mempunyai kadar pemvaksinan yang tinggi.

“(Ini sebahagiannya) disebabkan sikap keras kepala mereka yang tak mahu memakai pelitup muka.

“Jangan jadi macam UK. Pakai sajalah pelitup muka itu,” tegasnya lagi.

Di UK, meskipun hampir 68 peratus populasi telah divaksin penuh, terdapat seramai 7,521 orang dimasukkan ke hospital kerana dijangkiti Covid-19, setakat 20 Oktober, meningkat daripada angka tiga digit yang dicatatkan pada Mei.

Malah, dua hari lalu, dalam sidang medianya Khairy memaklumkan hospital awam dan Pusat Kuarantin dan Rawatan Covid-19 (PKRC) di Zon Tengah iaitu Selangor, Kuala Lumpur dan Putrajaya menerima peningkatan kes jangkitan Covid-19 selepas kerajaan menarik semula sekatan rentas negeri pada 11 Oktober lalu.

Katanyam peningkatan kemasukan pesakit Covid-19 kategori 3,4 dan 5 ke hospital awam di Zon Selatan (Johor, Melaka dan Negeri Sembilan) pula menyaksikan hanya Negeri Sembilan menunjukkan peningkatan.

Buat masa ini, rakyat Malaysia diwajibkan memakai pelitup muka di luar rumah, kecuali ketika makan di kedai makan. Kegagalan berbuat demikian boleh menyebabkan mereka didenda RM1,500.


Thailand rekod 25,298 kes baharu Covid-19 semalam

Kementerian Kesihatan Awam (MPH) Thailand melaporkan 25,298 jangkitan baharu positif Covid-19 dalam tempoh 24 jam semalam (Sabtu, 9 April 2022), dengan 78 daripadanya melibatkan kes import.

Jumlah kematian meningkat sebanyak 98 pesakit, manakala 22,003 pesakit telah sembuh dan dibenarkan meninggalkan hospital, lapor MPH.

Kumulatif positif di negara ini sejak 1 Januari 2022 ialah 1,634,911 kes.

Jumlah keseluruhan kumulatif positif sejak awal 2020 lalu meningkat kepada 3,858,346, dengan 3,580,920 daripadanya telah pulih, 251,451 masih di hospital dan 25,975 meninggal dunia.

Secara berasingan, 42,463 orang lagi diberi suntikan Covid-19 pertama mereka dalam tempoh 24 jam terakhir, 40,877 suntikan kedua dan 118,343 suntikan penggalak, menjadikan jumlah dos vaksin Covid-19 yang diberikan di seluruh Thailand kepada 130,863,690.

Menurut Worldometer, kes yang disahkan di seluruh dunia melonjak kepada 497.85 juta pada Sabtu, dengan 433.42 juta daripadanya telah pulih, 58.23 juta adalah kes aktif, termasuk 54,327 dalam keadaan kritikal, dan 6.2 juta meninggal dunia.

Sementara itu, Pentadbiran Makanan dan Ubat-Ubatan (FDA) Thailand meluluskan lanjutan jangka hayat vaksin Covid-19 AstraZeneca kepada sembilan bulan berkuat kuasa serta-merta, memastikan dos boleh disimpan dengan selamat lebih lama sebelum ia diberikan.

President AstraZeneca (Thailand) James Teague berkata ketika program penggalak dos ketiga dilaksanakan, AstraZeneca akan terus menyokong kerajaan dalam menyediakan dos vaksin untuk membantu melindungi orang ramai daripada Covid-19.

Kelulusan FDA Thailand untuk memanjangkan jangka hayat vaksin daripada enam bulan kepada sembilan bulan adalah berdasarkan kajian semula data yang meluas, menurut syarikat itu.

Teague berkata AstraZeneca dan rakan kongsi globalnya telah membekalkan lebih 2.8 bilion dos vaksin kepada lebih 180 negara, dan kira-kira dua pertiga daripada dos ini telah dihantar ke negara berpendapatan rendah dan sederhana rendah.

“Vaksin itu dianggarkan telah membantu mencegah 50 juta kes Covid-19, lima juta dimasukkan ke hospital, dan telah membantu menyelamatkan lebih daripada satu juta nyawa.”

Bulan lalu, agensi berita melaporkan Indonesia juga memanjangkan jangka hayat AstraZeneca apabila hampir enam juta suntikan yang didermakan semakin hampir tarikh luputnya.

Langkah itu dibuat selepas negara miskin menolak lebih 100 juta dos vaksin Covid-19 yang diedarkan oleh COVAX pada Disember, terutamanya kerana tarikh tamat tempoh yang semakin hampir, kata seorang pegawai Tabung Kanak-Kanak Pertubuhan Bangsa-Bangsa Bersatu (UNICEF). – Agensi


Saman Dr Mahathir, Zahid kata pertemuan hanya bincang hal politik

Datuk Seri Ahmad Zahid Hamidi dalam pernyataan balas berhubung samannya terhadap Dr Mahathir Mohamad memberitahu pertemuan dua kali sebelum ini adalah bagi membincangkan hal politik.

Presiden UMNO yang menyaman bekas Perdana Menteri dua kali itu berkata tiada sebarang perbincangan melibatkan kes mahkamah yang dihadapinya sepanjang pertemuan antara Jun 2018 dan Feb 2020 yang lalu.

Menurut laporan Malaysiakini daripada jawapan difailkan di Mahkamah Tinggi Kuala Lumpur, Zahid sebaliknya berkata merayu agar Dr Mahathir tidak membubarkan UMNO dan membawa ahli parti itu menyertai Bersatu.

Zahid mengemukakan jawapan tersebut pada 31 Mei lalu.

Selain itu, Zahid turut mendakwa dua daripada pertemuan dengan Mahathir pada 2020 adalah berkaitan perbincangan berikutan Langkah Sheraton pada penghujung Feb tahun itu.

“Dalam pertemuan ini juga, Defendan telah mencadangkan dan kemudiannya menggesa Plaintif untuk membubarkan Parti UMNO dan menyeru ahli-ahli UMNO (khususnya Ahli-ahli Parlimen dan Ahli-ahli Dewan Undangan Negeri daripada UMNO) untuk sertai defendan di dalam Parti Pribumi Bersatu Malaysia (Bersatu),” kata jawapan Zahid itu.

Zahid juga mendakwa mempunyai keterangan dokumentar untuk dikemukakan di mahkamah.

Pada April lalu, Zahid memfailkan saman fitnah terhadap Pengerusi Pejuang itu berhubung kenyataan yang dibuatnya pada sidang media sebulan sebelumnya.

Saman itu difailkan susulan dakwaan Dr Mahathir bahawa Zahid bertemu dengannya untuk melobinya agar terlepas daripada hukuman penjara.

Menerusi pernyataan pembelaan terhadap saman fitnah itu pada 17 Mei, Dr Mahathir mendakwa Zahid menemuinya sebanyak lima kali pada 7 Jun 2018, 13 Sept 2018, dan pada 23 hingga 25 Feb 2020.

Dalam jawapan berhubung pertemuan pada 7 Jun 2018, Zahid berkata tidak mungkin beliau membangkitkan soal kes prosiding jenayah terhadapnya pada 7 Jun 2018 kerana pada tarikh itu masih belum didakwa di bawah sebarang pertuduhan ataupun dipanggil untuk sebarang siasatan.

Bagi pertemuan pada 13 Sept 2018 pula, Zahid berkata melibatkan perbincangan mengenai kemungkinan kerjasama antara UMNO dan Bersatu.

Menurutnya, pertemuan pada 23 Feb 2020 dengan beberapa ahli politik pula dilakukan atas permintaan Dr Mahathir.

Berhubung pertemuan pada 24 Feb 2020, plaintif mendakwa ia merupakan pertemuan singkat dengan Dr Mahathir berikutan peletakan jawatannya sebagai Perdana Menteri.

Zahid mendakwa pertemuan ringkas itu – yang didakwanya turut dihadiri Datuk Seri Mohamed Azmin Ali dan Tan Sri Muhyiddin Yassin – tidak melibatkan sebarang perbicangan dan mereka hanya sempat bersalam yang ketika itu perlu ke Istana Negara.


Berita ringkas Dewan Rakyat 9 Mac

1,821 tapak sekolah belum ditukar hak milik

Kementerian Pendidikan Malaysia mengenal pasti 1,821 tapak sekolah yang belum ditukar hak milik kepada Pesuruhjaya Tanah Persekutuan (PTP), kata Timbalan Menteri Pendidikan II Datuk Mohamad Alamin.

Beliau berkata daripada jumlah itu, sebanyak 587 tapak sekolah di Sarawak dikenal pasti untuk proses pemberi milikan kepada PTP, lapor Bernama.

“(Mengikut) garis panduan penyediaan Rancangan Malaysia Ke-12 (RMK12) 2021-2025 yang dikeluarkan Jabatan Perdana Menteri bagi mana-mana tapak sekolah yang belum berstatus hak milik PTP, pelaksanaan projek pembangunan tidak dapat dipertimbangkan oleh agensi pusat.

“Kementerian komited untuk memastikan semua tapak sekolah berkenaan ditukar status kepada hak milik PTP dengan membuat perolehan tapak mengikut syarat-syarat yang ditetapkan oleh Jabatan Ketua Pengarah Tanah dan Galian Persekutuan dan kerajaan negeri,” katanya ketika menjawab soalan Anyi Ngau (GPS-Baram), pada persidangan Dewan Rakyat hari ini.

Ahli parlimen itu ingin mengetahui jumlah tapak sekolah yang belum disenaraikan dalam PTP terutamanya di Sarawak dan di seluruh negara serta implikasi dan tindakan penyelesaian pihak kementerian sekiranya tapak sekolah belum di dalam senarai PTP.

Program pembangunan kepemimpinan wanita diteruskan

Pelbagai program pembangunan untuk mengasah bakat, kemahiran dan ciri-ciri kepimpinan golongan wanita akan diteruskan tahun ini, kata Timbalan Menteri Pembangunan Wanita, Keluarga dan Masyarakat Siti Zailah Mohd Yusoff.

Beliau berkata sebanyak 202 program kepimpinan telah dilaksanakan berbentuk latihan, advokasi dan pendedahan bagi memberi kesedaran dan meningkatkan kemampuan wanita mempengaruhi keputusan berkaitan interaksi sosial yang memanfaatkan lebih 100,000 peserta bagi 2021.

“Program-program utama kepimpinan wanita yang dilaksanakan pada tahun 2021 antara lain, Forum Kepimpinan Kendiri: Bangkit Sendiri, Simposium Wanita Dalam Pengajian Tinggi dan Program Pemerkasaan Gender dan Kepimpinan Wanita Muda & Wanita Bekerjaya,” katanya pada sesi soal jawab persidangan Dewan Rakyat hari ini.

Beliau menjawab soalan Shaharizukirnain Abd Kadir (PAS-Setiu) mengenai perancangan kerajaan untuk mengasah bakat kepimpinan wanita untuk memastikan lebih ramai golongan wanita bersedia untuk memimpin.

Banjir di Pahang bukan berpunca daripada pembalakan

Kejadian banjir di Pahang pada Disember lepas bukan berpunca daripada kegiatan pembalakan berikutan nilai Catuan Tebangan Tahunan (CTT) di negeri itu menunjukkan kadar penurunan, Dewan Rakyat diberitahu hari ini.

Timbalan Menteri Tenaga dan Sumber Asli Datuk Ali Anak Biju berkata pembalakan hutan di negeri itu dilaksanakan secara terkawal melalui CTT, mengikut ketetapan oleh Majlis Tanah Negara dan hasil semakan mendapati kejadian banjir adalah berpunca daripada kejadian kepala air.

“Bagi Rancangan Malaysia Ke-12 (RMK12), CTT yang ditetapkan di Pahang adalah seluas 58,000 hektar berbanding 68,435 hektar pada 2015. Selain itu, bagi memastikan aktiviti pembalakan dilaksanakan secara teratur, pelesen perlu menyediakan Rancangan Mengusahasil Hutan (RMH) sebelum lesen dikeluarkan,” katanya pada sesi soal jawab persidangan Dewan Rakyat hari ini.

Beliau berkata demikian ketika menjawab soalan Datuk Mohd Anuar Mohd Tahir (PH-Temerloh) mengenai usaha kementerian mengawal pembalakan di Pahang daripada menjadi bencana seperti hujung tahun lepas.

Banyak faktor harga racun, baja naik

Langkah kerajaan China yang merupakan pembekal utama racun, mengawal dan mengehadkan pengeluaran bahan mentah yang mencemarkan persekitaran serta pengurangan eksport bahan mentah merupakan antara faktor peningkatan harga racun dan baja di pasaran negara ini.

Timbalan Menteri Pertanian dan Industi Makanan Datuk Seri Ahmad Hamzah berkata selain itu, kenaikan harga bahan mentah untuk memproses bahan aktif racun dan kos logistik yang meningkat disebabkan pandemik COVID-19 turut menyumbang kepada kenaikan harga itu.

“Faktor di peringkat nasional pula kerana peningkatan harga komoditi menyebabkan pengeluar lebih berminat mengeksport ke negara luar seterusnya secara tidak langsung meningkatkan harga tempatan,” katanya pada sesi soal jawab persidangan Dewan Rakyat di sini hari ini.

Beliau menjawab soalan Jugah Anak Muyang (Bebas-Lubok Antu) yang mahu tahu faktor-faktor menyebabkan peningkatan harga baja dan racun yang digunakan pekebun kecil atau petani yang menjalankan aktiviti tanaman komoditi seperti kelapa sawit atau tanaman padi dan langkah menanganinya.


UMNO hilang nilai perjuangan, ada kes mahkamah pun boleh menang tak bertanding: Noh

Tan Sri Noh Omar menyifatkan UMNO kini sudah hilang nilai perjuangan apabila parti itu dipergunakan untuk kepentingan peribadi pemimpin tertentu.

Bekas Ahli Majlis Tertinggi (MT) yang dipecat itu berkata UMNO sudah lari daripada landasan perjuangan apabila pemimpin yang ada kes mahkamah terus dapat jawatan tanpa perlu ada pertandingan, ia senario berbeza sama sekali semasa era presiden sebelum ini.

“Saya lihat zaman Tun Mahathir (Dr Mahathir Mohamad) jadi presiden, mana-mana pemimpin parti bila kena dakwa automatik digantung tak kiralah Khir Toyo ke, Rahim Tamby Chik ke… automatik gantung tapi hari ni dah terbalik.

“Yang ada kes terus dapat jawatan, terus menang tak bertanding,” katanya dipetik laporan FMT.

Noh berucap semasa pada program Dialog ‘Sepentas Perjuangan Yang Hilang’ yang turut dihadiri Dr Mahathir dan bekas Ahli Parlimen Ampang Datuk Zuraida Kamaruddin.

Katanya lagi, UMNO kini sudah tidak dihormati pegawai kerajaan kerana pemimpin sendiri yang mempunyai kes mahkamah tapi masih berkuasa dalam mengawal parti tersebut.

“Sebab itu dulu pegawai kerajaan bagi saya dia hormati UMNO, sebab dia tengok walaupun dalam Perlembagaan Umno tak sebut mana-mana pemimpin yang didakwa mesti digantung tapi kita punya amalan.

“Sebab pegawai kerajaan sudah nampak bagus UMNO ini walaupun tiada undang-undang, mana-mana pemimpin berhadapan tindakan jenayah digantung, kerana apa, kerana mana-mana pegawai kerajaan didakwa di mahkamah maka dia digantung, ditahan kerja,” katanya lagi.

Noh juga membangkitkan isu pemecatannya yang didakwa dibuat tidak mengikut proses dan Presiden UMNO, Datuk Seri Ahmad Zahid Hamidi bertindak mengikut sesuka hatinya dalam menjatuhkan hukuman terhadap penentang dalam parti.

“Proses sekarang dah berbeza, (presiden) masuk-masuk (mesyuarat Majlis Tertinggi sebut) saya nak umum Khairy Jamaluddin dipecat, Noh digantung siapa pun tanya macam mana boleh buat keputusan. (Zahid cakap ) ini ialah (keputusan) setelah dia dapat nasihat daripada Lembaga Disiplin.

“Saya kata saya kena dipanggil Lembaga Disiplin pada hari Isnin depan, hari ini dah jatuh hukum. Mahkamah belum bersidang macam mana boleh jatuh hukum. Dia buat UMNO dah macam suka hati dia nak buat,” katanya.

Kata Noh lagi, sehinggalah ke tahap sesiapa yang mahu mencabar jawatan presiden digantung keahlian dan tidak boleh bertanding.

“Tetapi hari ini UMNO dah hilang perjuangannya, bagaimana nak memimpin negara? Kalau nak memimpin negara dulu kita (UMNO) dominan, sekarang melukut di tepi gantang. Kita dah jadi ‘third division’,” katanya lagi.

Noh antara mangsa dalam pembersihan UMNO yang digerakkan Zahid yang turut memecat bekas Ketua Pemudanya, Khairy Jamaluddin.


5.5 juta ayam import dibawa masuk sebulan mulai Disember

Kira-kira 16.5 juta ekor ayam import sejuk beku akan dibawa masuk untuk tempoh tiga bulan sehingga Februari tahun depan bagi menampung keperluan dan menurunkan harga di pasaran tempatan.

Kementerian Pertanian dan Industri Makanan (MAFI) dalam satu kenyataan hari ini berkata kebenaran mengimport bagi menampung kekurangan bekalan ayam di pasaran itu, melibatkan pertimbangkan import sehingga 10,000 metrik tan atau 5.5 juta ekor sebulan.

“Syarikat yang berhasrat untuk mengimport perlu berdaftar dengan Suruhanjaya Syarikat Malaysia (SSM) dan mempunyai kemudahan penyimpanan sejuk beku serta tertakluk kepada syarat yang ditetapkan.

“Kebenaran pengimportan ini hanya akan dibenarkan dari negara dan loji penyembelihan yang telah diluluskan oleh kerajaan,” kata MAFI.

Langkah intervensi itu adalah berikutan pengumuman Perdana Menteri Datuk Seri Ismail Sabri Yaakob pada 1 Disember lalu bahawa kerajaan akan mengimport ayam sejuk beku bagi menampung permintaan, dan membolehkan rakyat mendapat bekalan pada harga lebih rendah berbanding ayam segar tempatan.

Kenyataan MAFI itu mengatakan kebenaran mengimport ayam bulat itu adalah bersifat sementara sehingga bekalan ayam dapat distabilkan oleh industri ayam tempatan.

Selain itu, kuantum import itu hanyalah untuk memenuhi kekurangan bekalan ayam semasa untuk tempoh tertentu sahaja.

Berdasarkan penelitian MAFI melalui Jabatan Perkhidmatan Veterinar (DVS), negara berhadapan kekurangan bekalan ayam dalam pasaran secara purata sebanyak 18 peratus bagi bulan Oktober dan November 2021 dan diunjurkan berlarutan ke bulan Disember 2021.

“Kekurangan bekalan ayam ini antara lain disebabkan berlakunya peningkatan permintaan yang mendadak berikutan pembukaan semula sektor ekonomi, terutamanya hotel, restoran dan katering bermula bulan Oktober 2021,” menurut kenyataan MAFI itu

Keperluan ayam dalam negara adalah sebanyak 3,762 metrik tan atau 2.09 juta ekor sehari atau 113,220 metrik tan atau 62.9 juta ekor sebulan.

Kekurangan bekalan ayam juga telah menyebabkan kenaikan harga ayam mencecah sehingga RM10 bagi satu kilogram di pasar basah dan pasar raya.

“Langkah intervensi yang diambil kerajaan ini adalah dengan mengambil kira semua aspek secara menyeluruh, dalam memastikan bekalan ayam dalam pasaran sentiasa mencukupi dengan harga yang berpatutan, pada masa sama kebajikan penternak ayam tempatan juga akan terus dipelihara,” katanya.


Patuhi SOP, jangan biar ahli keluarga salah seorang terlantar di wad ICU

Perkongsian sayu beberapa keping gambar oleh petugas barisan hadapan yang berada di perbatasan negara sedang melawan virus maut, Covid-19 dalam wad Unit Rawatan Rapi (ICU) di hospital meruntun hati warganet.

Bayangkanlah semua katil yang ada di hospital hampir penuh mencapai kapasiti maksimum dan semua petugas kesihatan ketika ini bertungkus-lumus bekerja demi memastikan pesakit Covid-19 diberi rawatan yang terbaik supaya dapat diselamatkan nyawa mereka.

Petugas kesihatan yang merawat pesakit pun tidak ke mana-mana, mereka tetap berada di wad ICU untuk merawat pesakit yang sedang kritikal, tugas harian diteruskan seperti biasa walaupun orang ramai masih sibuk menyambut Hari Raya Aidilfitri di luar sana.

Susulan perkongsian itu ramai dalam kalangan warganet yang turut tersentuh hati tampil memberi kata-kata semangat dan doa kepada petugas barisan hadapan negara.

Seorang pengguna warganet, Ginuk Marina berkata “Terima kasih kerana bertungkus lumus untuk kesihatan semua.. semoga kita membantu dengan mengikut SOP (prosedur operasi standard).”

Dalam pada itu, Azira Abu Samah pula berdoa supaya Allah mempermudahkan segala urusan mereka.

“Ya Allah selamatkanlah mereka dan angkatlah jentera-Mu ini,” katanya.

Ayie Yunus pula berkata, “Mohon patuh SOP semua rakyat Malaysia, kesian frontliners (petugas barisan hadapan) kita, mereka berjuang habis-habisan, hargai pengorbanan mereka jangan sia-siakan.”

Terdahulu, statistik terkini hari ini merekodkan sebanyak 34 kematian akibat jangkitan Covid-19.

Dalam perkongsian di laman Facebook Kementerian Kesihatan Malaysia (KKM), gambar yang dikongsi menunjukkan situasi terkini di Hospital Kajang sudah padat dengan pesakit Covid-19 dan keadaan sama juga dihadapi di Hospital Ampang, Selayang, Sungai Buloh dan hospital-hospital Covid-19 lain.

Dalam keadaan yang sudah sesak dan kritikal, rakyat masih bernasib baik kerana sistem kesihatan di negara kita belum lagi sampai ke tahap perlu memilih siapa yang perlu berada di atas katil ICU untuk dirawat.

Justeru, hanya satu sahaja yang dipinta daripada seluruh rakyat Malaysia, patuh lah dengan peraturan yang ditetapkan dan patuhi lah SOP.

Jaga diri, jaga keluarga kita. Jangan biarkan keluarga kita menjadi salah seorang yang berada di wad ICU ini. Sayangilah mereka, putuskan rantaian Covid-19 ini.


Lokasi Sajat dikenal pasti

Polis sudah mengenal pasti lokasi persembunyian usahawan kosmetik yang diburu sejak beberapa bulan lalu, Nur Sajat, namun Ketua Polis Selangor Datuk Arjunaidi Mohamed enggan mendedahkan lebih lanjut.

Katanya, polis sudah mengetahui lokasi Sajat atau nama sebenarnya Muhammad Sajjad Kamaruzzaman dan siasatan sedang dijalankan.

Beliau bagaimanapun enggan mendedahkan lokasi sebenar kerana dibimbangi akan menganggu siasatan.

“Kita tahu, cuma saya tak boleh dedahkan kerana ia adalah sebahagian daripada siasatan,” katanya pada sidang akhbar yang diadakan secara maya pada Isnin.

Kelmarin polis Ampang Jaya dalam kenyataan memberitahu sedang mencari Nur Sajat bagi membantu siasatan kes penipuan menukar maklumat kad pengenalan.

Sajat adalah saksi yang perlu hadir bagi prosiding perbicaraan kes berkenaan di Mahkamah Ampang Jaya pada 14 Julai ini.

Nur Sajat dikesan beralamat terakhir di No 2, Jalan Polo Country Club Selangor, 10/3 Kota Damansara, Seksyen 10, Petaling Jaya.
Kes berkenaan disiasat mengikut Seksyen 420 Kanun keseksaan kerana menipu.

Media sebelum ini melaporkan, Nur Sajat berkemungkinan berada di luar negara selepas diburu susulan waran tangkap dikeluarkan Mahkamah Tinggi Syariah Shah Alam pada 23 Februari lalu kerana gagal hadir pada prosiding kes berpakaian wanita tiga tahun lalu.

Pada 6 Januari lalu, Nur Sajat di Mahkamah Tinggi Syariah atas tuduhan sebagai seorang lelaki berpakaian menyerupai wanita pada 2018 lalu, tetapi mengaku tidak bersalah.


Tak boleh eksport ketum seperti dicadangkan MB Kedah: KDN

Kementerian Dalam Negeri (KDN) tidak akan membenarkan daun ketum dari negara ini dieksport ke Thailand seperti mana yang dicadangkan oleh Menteri Besar Kedah Datuk Seri Muhammad Sanusi Md Nor.

Menterinya Datuk Seri Hamzah Zainudin berkata ini kerana perkara itu bertentangan dengan Akta Racun 1952 yang dikuatkuasakan di negara ini, yang antara lain melarang sebarang aktiviti mengimport, mengeksport, mengilang, membekal, menjual atau memiliki serta menggunakan ketum secara haram.

“Ini mungkin permintaan peribadi Menteri Besar. (Namun) pada ketika ini memang kita tidak akan benarkan (penjualan daun ketum) untuk apa-apa tujuan pun mengikut akta sedia ada,” katanya pada sidang media selepas merasmikan majlis pelancaran Kempen ‘Kita Demi Negara’ di Kuala Lumpur, hari ini.

Semalam Sanusi dilapor mencadangkan kerajaan Persekutuan memberi kebenaran kepada Kedah bagi mengeksport ketum secara sah ke Thailand bagi tujuan perubatan.

Beliau berkata daun ketum khususnya yang ditanam di Kedah, mendapat permintaan tinggi terutama di negara jiran itu, kerana dikatakan gred paling baik untuk tujuan perubatan dan dijadikan pil atau minuman kesihatan, lapor Bernama.

Dalam perkembangan lain, Hamzah berkata KDN kini hanya menunggu untuk sempadan negara dibuka semula, kerana semua persediaan penuh dari segi kawalan keselamatan telah dilakukan lebih awal.

Persediaan awal dilakukan semua agensi terlibat bermula 1 Mac lepas, walaupun sebelum itu tarikh pembukaan sempadan negara belum diumumkan.

“Sebenarnya KDN sudah sangat bersedia untuk pembukaan semula sempadan negara dari awal lagi, dan sebelum buka (sempadan) pun beberapa kajian perlu dilakukan, jadi tiada masalah bagi kita,” katanya.

Menurutnya, isu aspek kawalan keselamatan di sempadan negara juga tidak sepatutnya timbul kerana kesemua agensi di bawah kementeriannya telah melakukan yang terbaik selama ini.

Pada 8 Mac, Perdana Menteri Datuk Seri Ismail Sabri Yaakob mengumunkan sempadan negara akan dibuka semula pada 1 April ini selaras negara memasuki fasa peralihan endemik.